PN kutuk tindakan kejam Zionis

BANGI, 17 Ramadan 1444H, Sabtu – Perikatan Nasional (PN) mengutuk sekeras-kerasnya tindakan kejam tentera Zionis Israel yang telah beberapa kali menceroboh pekarangan Haram Al-Sharif dan melakukan serangan tidak berperikemanusiaan terhadap jemaah awam Palestin di Masjid al-Aqsa semenjak beberapa hari lalu.

Pengerusinya, Tan Sri Muhyiddin Yassin berkata, tindakan tersebut yang terus menerus berlaku merupakan perbuatan keji dan tidak boleh diterima, apatah lagi dilakukan pada bulan Ramadan yang mulia ini.

“Perbuatan biadab rejim Zionis tersebut juga telah dilakukan hanya sehari selepas Majlis Hak Asasi Manusia Pertubuhan Bangsa Bersatu (UNHRC) meluluskan usul A/HRC/52/L.32 yang ditaja Malaysia mengenai hak rakyat Palestin dan penempatan haram Israel di tanah air Palestin.

“Justeru, kerajaan Malaysia tidak boleh berdiam diri dan perlu terus melakukan segala yang upaya untuk menekan institusi antarabangsa, sama ada melalui saluran Pertubuhan Bangsa-Bangsa Bersatu (PBB) ataupun Pertubuhan Kerjasama Islam (OIC) untuk campur tangan bagi menghentikan kekejaman dan jenayah Israel serta membebaskan semua tahanan Palestin,” katanya dalam kenyataan, hari ini.

Mengulas lanjut, Muhyiddin berkata, serangan keterlaluan dan provokatif tersebut memberi kesan serius terhadap keselamatan dan kestabilan di rantau Timur Tengah dan menjejaskan sebarang usaha memulihkan proses damai.

Laporan media mendedahkan keganasan yang sama berlaku pada bulan Ramadan pada tahun 2021 dan 2022.

“Peningkatan keganasan terhadap rakyat Palestin ini jelas melanggar undang-undang antarabangsa.

“Ketegangan antara Israel dan Palestin telah mencapai titik didih sejak beberapa hari kebelakangan ini.

“Adalah wajar bahawa PBB semasa mengecam serangan itu, meningkatkan usaha untuk mempertanggungjawabkan Israel atas kelakuannya yang tidak boleh diterima,” katanya.

Dalam pada itu, beliau menjelaskan sebagai anggota UNHRC bagi sesi 2022-2024, Malaysia perlu lebih lantang dan berperanan dalam mendesak supaya tindakan segera diambil untuk menghentikan pencerobohan, sekali gus membantu rakyat Palestin yang telah secara berterusan dizalimi dan dinafikan hak mereka.


COVID-19: Hidup di Wuhan kembali normal, catat sifar kes

WUHAN, 26 Jamadilawal 1443H, Jumaat – Ketika dunia terus berperang melawan COVID-19 dengan kemunculan varian baharu, Omicron, penduduk di Wuhan kini mula hidup secara normal selepas merekodkan sifar kes jangkitan sejak virus tercetus pada akhir tahun 2019.

Wabak COVID-19 mula merebak ke seluruh China dan kemudian ke sempadannya, sebelum menjejaskan negara di seluruh dunia.

Walaupun bilangan kes melebihi 280 juta di seluruh dunia, masih belum ada ramalan yang pasti terhadap jalan keluar untuk bebas daripada wabak itu.

Dunia menyedari kewujudan COVID-19 buat kali pertama apabila China melaporkan penyakit pernafasan misteri yang tidak diketahui asal-usulnya muncul di Wuhan, wilayah Hubei pada 31 Disember 2019.

Penyakit ini mula dikesan pada kes yang mengunjungi pasar makanan laut bandar, dan pesakit pertama pergi ke hospital pada 17 November 2019 dengan mengadu mengalami masalah pernafasan tanpa mengetahui punca.

Bandar Wuhan yang mempunyai penduduk 11 juta orang itu adalah tempat kuarantin pertama diisytiharkan dunia akibat COVID-19, di mana suasana panik dan bimbang tercetus ketika hari pertama wabak dikesan.

Memandangkan tiada penempatan berisiko tinggi atau sederhana – di mana jangkitan harian menurun kepada sifar – tiada sekatan perjalanan berkuat kuasa pada masa ini.

China berjaya mengawal pandemik COVID-19 dengan strategi ‘sifar kes’ yang digunakan buat kali pertama di Wuhan sebelum menjadi model untuk pengurusan wabak di bahagian lain negara itu.

Strategi kes sifar menetapkan arahan kuarantin untuk jutaan penduduk, selain sekatan perjalanan, perintah berkurung dan ujian saringan secara besar-besaran. – Agensi


Kerajaan digesa percepat Akta Pendanaan Politik

BANGI, 22 Zulkaedah 1444H, Selasa – Pemerhati Rasuah Malaysia (MCW) melihat Akta Pendanaan Politik adalah isu penting dalam pembaharuan undang-undang negara.

Badan bukan kerajaan (NGO) itu berpandangan, penggubalan undang-undang itu perlu dipercepatkan memandangkan draf rang undang-undang mengenai pendanaan politik sudah siap sejak tahun 2017 lagi.

“Meskipun Menteri Di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said mengatakan perkara itu masih dalam peringkat perbincangan jawatankuasa pilihan Parlimen, penting untuk mempercepat proses pembaharuan dalam bidang ini yang siap draf sejak 2017.

“Undang-undang mengenai pendanaan politik yang lebih ketat dan telus akan membantu mencegah penyalahgunaan kuasa, mengawal pengaruh kewangan dalam politik dan memastikan proses politik yang lebih adil dan demokratik,” katanya dalam satu kenyataan, hari ini.

Selain itu, MCW berpandangan, idea untuk memperluas Sekyen 17A Akta Suruhanjaya Pencegahan Rasuah Malaysia (SPRM) 2009 kepada penjawat awam adalah satu usaha yang penting bagi mengawal budaya rasuah.

Katanya, transformasi undang-undang melalui penerapan perkara liabiliti korporat kepada penjawat awam akan memberi kesan besar dalam meningkatkan akauntabiliti dan mencegah rasuah dalam sektor awam.

“Ia pasti memberikan kesan pencegahan segera dan menyediakan hukuman yang lebih tegas terhadap penjawat awam yang terbabit dalam aktiviti rasuah.

“Keputusan untuk melaksanakan perubahan ini harus melalui proses kajian dan perbincangan yang komprehensif untuk memastikan kesesuaian dan keadilan dalam penguatkuasaan undang-undang di Malaysia,” katanya.

Mengulas mengenai keperluan mendesak dalam reformasi undang-undang, MCW menggariskan empat perkara antaranya memperbaiki sistem perundangan untuk memastikan keadilan dan keberkesanan dalam sistem kehakiman negara.

Ini termasuk penyediaan sumber manusia dan peruntukan kewangan yang mencukupi untuk mahkamah, pengurangan kelewatan dalam proses undang-undang dan pembaharuan dalam pendekatan kepada pembebasan bersyarat dan alternatif kepada hukuman penjara.

“Menguatkuasakan perlindungan hak asasi manusia dan menghapuskan undang-undang yang berpotensi menindas atau membatasi kebebasan individu.

“Ini termasuk pemantauan dan pemeriksaan semula undang-undang yang berkaitan dengan kebebasan bersuara, berkumpul dan beragama. Selain itu, meningkatkan ketelusan dan akauntabiliti dalam sistem perundangan.

“Ini termasuk meningkatkan pemantauan terhadap tindakan pihak berkuasa, mengurangkan ruang berlakunya rasuah dalam sistem perundangan dan memastikan proses undang-undang yang terbuka,” katanya.

MCW juga berharap, sistem Suruhanjaya Pencegahan Rasuah Malaysia (SPRM) ditambah baik khususnya yang membabitkan proses pelantikan Ketua Pesuruhjaya dan pemberian kuasa autonomi serta diiktiraf sebagai sebuah badan berperlembagaan sendiri di bawah Parlimen.


Jangan jadi mujahat, PAS-UMNO lebih tahu hati budi masing-masing

SEORANG wartawan veteran tua, beberapa ahli politik ultra kiasu,  sibuk berpolitik, bercerita sana sini, tegur sana sini.

Kritik PAS, kritik UMNO. Lebih-lebih lagi ultra kiasu ini cukup seronok dengan  keputusan Biro Politik UMNO yang mahu menarik diri daripada PN. Ultra kiasu ini cukup suka PN dan MN berpecah, supaya mereka boleh memerintah  dan mendapat kerusi menteri semula.

Peliknya parti lain tidak pula ditegurnya. Tak diulas pun tentang pertemuan pemimpin yang disokongnya, dengan YDPA, dan bolak balik yang berlaku dalam kalangan ultra kiasu.

Semua orang kenal siapa veteran tua dan ultra kiasu ini. Biarlah dia nak cakap apapun. Shhh…

Pokoknya, UMNO dan PAS jangan goyah dan peduli dengan psywar dia ni. Teruskan kerja-kerja  menyatu, jangan jatuh semula. Perebutan kuasa memang biasa berlaku.

Pokoknya, bagaimana nak sedarkah semua, supaya berpada-pada dalam merebut kuasa. Jangan sampai kampung tergadai lagi.

Tidak dinafikan wujud masalah antara UMNO dengan PPBM. UMNO parti besar, PPBM parti kecil. Sama seperti PAS dengan PAN. PAS parti besar, PAN parti kecil.

Memang tidak logiklah, parti kecil, mendapat lebih kuasa daripada parti besar.

UMNO sudah mula merasainya. Sudah tentu UMNO kecewa bagaimana sebagai sebuah parti besar, diketepikan, berbanding parti kecil.

UMNO cuba sedarkan PAS yang masih berada dalam PN.

Cuba PAS bayang posisi UMNO. Antara PAS dan PAN. PAN sebuah parti kecil, tiba-tiba bergabung, diberikan kuasa lebih daripada PAS selaku parti besar. Apa rasanya?

Inilah masalah politik Melayu yang perlu diselesaikan segera jika tidak mahu ultra kiasu memerintah semula.

Penyatuan dua parti politik Melayu Islam amat besar kesannya dalam mencorakkan politik Malaysia.

Buktinya semakin jelas dalam PRN Sabah baru-baru. Dengan keputusan PAS tidak bertanding, kesannya begitu dirasai. Bukan sahaja kepada kawasan majoriti Islam tetapi juga kawasan majoriti bukan Islam yang dimenangi tipis oleh PBS dan STAR.

Kuasa ‘king maker’ memang tidak boleh dinafikan sama sekali antara kedua parti ini.

Keputusan PAS tidak bertanding, menurut sesetengah penyelidik, memberikan kesan dan kemenangan kepada PN dan MN (UMNO).

Ini menunjukkan, UMNO dan PAS memberikan signifikan besar kepada politik Malaysia. Jika politik Sabah boleh berubah, inikan pula Semenanjung.

Sudah tentu banyak parti yang iri hati dan ingin cuba memecahkannya.

Jika benarlah, perkara yang di bawah ini, yang dihantar kepada saya membawa kepada perpecahan kepada parti-parti Melayu Semenanjung, yang menjadi UMNO, selaku parti besar marah, maka PAS, selaku juga parti besar dan PPBM yang memegang tampok pemerintahan, perlu melakukan muhasabah. Teliti satu persatu kebenarannya sebelum nasi menjadi bubur

KENAPA UMNO MARAH?

Punca UMNO beri kata dua pada PPBM:

1. Majlis Presiden tidak diwujudkan dalam perbincangan isu negara dan pembuatan keputusan;

2. Wang rakyat masih digunakan untuk tujuan bailout syarikat besar yang menguntungkan pemilik modal yang sudah sedia kaya, tindakan ini dilihat membelakangkan kepentingan ekonomi rakyat, contohnya  kes UEM-Sunrise bail-out;

3. Syarikat penerbangan swasta, Air Asia diberi pinjaman berjumlah RM1bilion dengan jaminan kerajaan, dan pada masa yang sama Syarikat Penerbangan MAS milik Kerajaan seperti diabaikan. Tindakan ini juga dilihat sebagai memberi tongkat kepada pemilik modal yang sudah sedia kaya raya tetapi masih tidak jelas apa akan berlaku kepana nasib pekerja;

5. RUU355 diabaikan oleh kerajaan;

6. Isu lantikan CEO Hotel Movenpick dibawah Tabung Haji;

7. Isu Adib tidak disegerakan;

8. Pandemik Covid-19 tidak wajar dijadikan alat politik;

9. Hentikan politik jijik beli-membeli dan mengajak Ahli Parlimen lompat parti.

Hal-Hal ekonomi juga turut diabaikan

Kerajaan tidak berani untuk meningkatkan stimulus dan melaksanakan dasar fiskal yang cukup bagi menampung penguncupan ekonomi yang berlaku akibat pandemik. Kerajaan masih tertakluk kepada dasar ekonomi konservatif.

Prof Dr Ridhuan Tee Abdullah
Pemerhati politik

Artikel ini telrlebih dahulu telah disiarkan di Facebook Prof Dr Ridhuan Tee Abdullah


Mengapa Kor Ming beria nak bawa masuk pakar perumahan Singapura?

BANGI, 1 Rejab 1444H, Isnin – Ahli Majlis Pimpinan Tertinggi Bersatu, Dr Muhammad Faiz Na’aman mempertikaikan keputusan Kementerian Pembangunan Kerajaan Tempatan (KPKT) membawa masuk pakar daripada agensi perumahan Singapura, Lembaga Perumahan dan Pembangunan (HDB).

Ini kerana, pihaknya bimbang penglibatan agensi Singapura itu bukan sahaja meliputi penglibatan dalam soal perancangan perumahan tetapi juga diberi akses kepada maklumat sensitif kerajaan negara berkaitan demografi.

Beliau menegaskan, keputusan itu boleh menjadi suatu pencabulan yang jelas ke atas kedaulatan dan keselamatan Malaysia.

Tegasnya, bagi sebuah negara merdeka, soal kedaulatan dan keselamatan negara tidak harus dikompromi walau dengan apa jua alasan lebih-lebih lagi jika alasan yang diberikan langsung tidak masuk akal dan dilihat sebagai usaha untuk memperbodohkan rakyat.

“Soalnya apa istimewa HDB Singapura hingga Menteri DAP KPKT beria benar nak bawa masuk ke Malaysia? Dah pupus ke pakar-pakar perancangan bandar tempatan? Atau ada udang di sebalik batu untuk menyusun struktur penduduk dan pemilikan hartanah negara kita menjadi seperti Singapura?

“Nampaknya tembelang dan kiblat sebenar DAP dah mula keluar. Apakah tindak-tanduk Menteri DAP KPKT ini mendapat restu Anwar Ibrahim? Atau adakah Anwar gagal memantau isu sensitif begini?,” soalnya dalam kenyataan, hari ini.

Mengulas lanjut, Muhammad Faiz berkata, beliau bimbang sekiranya ada ‘grand design’ politik yang besar di sebalik usaha berkenaan.

“Kita tahu DAP sudah lama membawa masuk model HDB Singapura dan HKHA Hong Kong di Pulau Pinang.

“Lihatlah apa jadi kepada Pulau Pinang dan pemilikan hartanah di sana. Agenda halus yang disusun menyebabkan ramai yang hanya mampu melihat rumah atau projek pembangunan, khususnya di kawasan pulau, sedangkan orang lain membelinya.

“Sekilas ikan di air, kita sudah boleh tahu jantan betinanya apa agenda sebenar kerajaan yang dikuasai DAP ini,” katanya.


Malaysia bimbang perkembangan politik di Tunisia

BANGI, 29 Ramadan 1444H, Khamis – Malaysia dalam kenyataan hari ini menzahirkan kebimbangan dan kegusaran terhadap perkembangan mutakhir politik di Tunisia.

Meskipun ia isu dalaman, Menteri Luar Negeri, Datuk Seri Dr Zambry Abd Kadir berkata, Malaysia mengikuti secara dekat perkembangan semasa di negara itu, termasuk penahanan beberapa individu utama antaranya pemimpin Ennahda yang juga bekas Speaker Dewan Perwakilan Rakyat Tunisia, Rached Ghannouchi.

“Melihat kepada tahap kesihatan dan umur beliau, kami berharap agar pertimbangan khas dan belas ihsan diberikan kepada Rached Ghannouchi di bulan Ramadan yang mulia ini.

“Malaysia berharap perdamaian dan konsensus nasional akan menjadi jalan ke arah membawa kemajuan dan kemakmuran bagi rakyat Tunisia.

“Kami sentiasa mendoakan yang terbaik untuk Tunisia dan rakyatnya,” katanya.

Sebelum ini, media antarabangsa melaporkan pihak polis Tunisia menutup ibu pejabat pembangkang haluan Islam terkenal, Ennahdha selain pejabat parti itu di seluruh negara berkenaan.

Tindakan yang tidak dijangka itu juga berlaku sehari selepas pihak berkuasa telah menahan pemimpin utama Ennahdha, Rached Ghannouchi di kediamannya sendiri di ibu kota Tunis.

Ennahdha yang dianggap sebagai beraliran sederhana Islam merupakan parti paling banyak memenangi kerusi sebelum Presiden Kais Saied membubarkan Parlimen pada Julai 2021.


AkuPN program cari kerja khusus untuk anak muda

BANGI, 26 Ramadan 1442H, Sabtu – Bagi memperkasa golongan belia, Pemuda Perikatan Nasional (PN) melancarkan Platform Akar Umbi Pemacu Negara (AkuPN) melalui tiga aplikasi iaitu Cari Kerja, Skil dan Sapot.

Aplikasi Cari Kerja adalah usaha memudah cara hubungan di antara industri dan lapangan pekerjaan dengan rakyat yang mendambakan pekerjaan.

Ketua Pemuda PN, Khairil Nizam Khirudin menjelaskan, usaha ini dimudahcara melalui ikhtiar penciptaan resume disusuli dengan kerjasama bersama MYFutureJobs yang menyediakan ratusan ribu penempatan pekerjaan.

“Skil adalah usaha memudah cara hubungan di antara pelbagai agensi kerajaan dan swasta yang menyediakan ruang pemberdayaan dengan setiap warganegara yang berpotensi digilap kemahiran mereka.

“Pemuda PN akan terus berganding bahu dengan pelbagai agensi kerajaan dan swasta yang komited untuk bersama memperkasa potensi anak bangsa,” katanya dalam kenyataan hari ini.

Sementara itu, beliau berkata, Sapot adalah usaha memudah cara usahawan baru dan peniaga kecil yang ingin memulakan atau mengembangkan perniagaan mereka.

Ia bagi mendapatkan bantuan kewangan sama ada daripada kerajaan mahupun pembangunan komuniti ekonomi yang diyakini akan saling membantu di antara satu sama lain.

“Sesungguhnya, Sapot adalah identiti dan jati diri rakyat Malaysia yang teguh dengan semangat kekitaan untuk membantu setiap warga yang memerlukan.

“Maka, Pemuda PN ingin mengajak seluruh rakyat khususnya anak muda Malaysia untuk bersama menyertai dan mendaftarkan diri sebagai komuniti AkuPN.

“Yakinlah bahawa setiap di antara kita mempunyai peranan dan tanggungjawab yang signifikan demi masa depan kita semua” katanya.

AkuPN tercetus susulan statistik Pertubuhan Keselamatan Sosial (PERKESO) pada 6 Mei 2021 mendapati, lebih 700,000 kekosongan jawatan sehingga mendorong kerajaan menyediakan program latihan kemahiran melalui Belanjawan 2021 dan Pakej Rangsangan Ekonomi.


Penguasa mesti berani tangani sindiket dadah ‘kartel orang besar’

BANGI, 15 Rejab 1442H, Sabtu – Semua agensi penguatkuasaan kerajaan digesa bertindak tegas dan berintegriti ketika mengekang sindiket pengedaran dadah dalam kalangan individu bergelar Tan Sri atau Datuk Seri.

Ini susulan laporan Polis Diraja Malaysia (PDRM) mengenal pasti beberapa dalang utama sindiket itu yang berselindung di sebalik gelaran Tan Sri dan Datuk Seri.

Ketua Polis Negara, Tan Sri Abdul Hamid Bador berkata, sindiket berkenaan dikesan mempunyai rangkaian hebat, berselindung di sebalik perniagaan sah serta hidup mewah, namun sukar untuk mengaitkan mereka dengan kegiatan dadah.

Bagaimanapun, beliau memberi jaminan akan memastikan sindiket berkenaan dibawa ke muka pengadilan.

Kesal dengan pendedahan itu, Presiden Persatuan Kebajikan Darul Islah (Perkid), Ustaz Masridzi Sat berkata, sebaiknya gelaran ‘Tan Sri atau Datuk Seri’ individu terbabit ditarik balik.

Ini kerana, tindakan individu berkenaan hanya memalukan institusi diraja yang telah mengurniakan gelaran itu, katanya.

“Isu judi, arak, dadah, ceroboh tanah, premis maksiat dalam lama melibatkan ‘kartel orang-orang besar’.

“Cuma, pihak berkuasa dan kerajaan beranikah bertindak atau tidak atau lebih teruk lagi ‘payung’ individu-individu ini,” katanya dalam kenyataan, hari ini.


25 terkorban pertempuran di Sudan

KHARTOUM, 25 Ramadan 1444H, Ahad – Sekurang-kurangnya 25 orang terbunuh dalam pertempuran yang tercetus antara Angkatan Tentera Sudan dan pasukan separa tentera Rapid Support Forces (RSF) di ibu negara Khartoum.

Jawatankuasa Perubatan Sudan memaklumkan, 183 lagi mangsa turut cedera di Khartoum dan bandar-bandar lain.

Dalam satu kenyataan, RSF mendakwa tentera menyerang pasukannya di selatan Khartoum dan menyifatkan tindakan itu sebagai serangan kejam.

RSF mendakwa, tenteranya sudah menguasai lapangan terbang Khartoum, istana presiden, kediaman ketua tentera dan markas tentera Merowe di utara Sudan, namun dinafikan Angkatan Tentera Sudan.

Komander RSF Mohamed Hamdan Dagalo atau lebih dikenali sebagai Hemedti mendakwa pasukannya telah menawan lapangan terbang Khartoum dan istana presiden.

Hemedti menyifatkan ketua tentera Jeneral Abdel Fattah al-Burhan sebagai seorang penjenayah yang melakukan rasuah dan berikrar untuk menamatkan perang ini dalam beberapa hari akan datang.

Pertikaian antara kedua-dua pihak meletus pada Khamis selepas pihak tentera mendakwa aktiviti RSF menyalahi undang-undang.

Sudan tidak mempunyai kerajaan yang berfungsi sejak Oktober 2021 apabila tentera memecat kerajaan peralihan pimpinan Perdana Menteri Abdalla Hamdok dan mengisytiharkan darurat. -Agensi


Greece lanjut sekatan penerbangan

ATHENS, 22 Syaaban 1442H, Ahad – Greece akan melanjutkan sekatan penerbangan domestik hingga 12 April manakala penerbangan antarabangsa hingga 19 April, susulan jumlah jangkitan COVID-19 baharu terus meningkat.

Menerusi sekatan itu, penumpang penerbangan ke Greece perlu menerima hasil negatif ujian PCR 72 jam sebelum ketibaan dan menjalani ujian rawak COVID-19.

Semua pelancong asing dikuarantin selama tujuh hari.

Pelancong Israel yang telah diberi vaksin sepenuhnya – sekurang-kurangnya dua minggu sebelum perjalanan – tidak perlu dikuarantin berikutan perjanjian dua hala mengenai pelancongan antara kedua-dua negara.

Sebahagian besar penerbangan dari negara anggota Kesatuan Eropah (EU) dilarang kecuali 10 negara termasuk Britain.

Untuk penerbangan domestik, hanya perjalanan penting sahaja dibenarkan.

Sekolah, restoran dan kedai yang tidak penting ditutup di Greece, tetapi pihak berkuasa merancang untuk membenarkan kedai runcit kecil dibuka semula dengan sekatan mulai esok.

Bagaimanapun, sekolah menengah dijangka akan dibuka secara bersemuka akhir bulan ini.

Greece mencatatkan 3,080 jangkitan baharu pada Jumaat lepas dan 72 kematian. Sejak wabak bermula, negara itu telah merekodkan lebih dari 273,000 kes dan lebih dari 8,372 kematian. – Agensi


Kajian wajibkan ABS ke atas motosikal bakal dijalankan

MELAKA, 23 Syawal 1443H, Selasa – Satu kajian terperinci bagi mewajibkan pemasangan sistem brek antikunci atau anti-lock braking system (ABS) kepada semua motosikal baharu akan dijalankan dalam masa terdekat.

Menteri Pengangkutan Datuk Seri Dr Wee Ka Siong berkata pemasangan sistem itu akan melibatkan semua motosikal baharu berkapasiti enjin 150cc dan ke atas.

Jelasnya, kajian oleh Institut Penyelidikan Keselamatan Jalan Raya Malaysia (MIROS) itu dijangka selesai dalam enam bulan, manakala pelaksanaan mewajibkan pemasangan sistem ABS dijadualkan dalam tempoh dua tahun dari tarikh tamat kajian tersebut.

“Tempoh yang sama juga akan digunakan untuk meminda peraturan sedia ada bagi tujuan mewajibkan pemasangan ABS ini.

“Tapi saya tegaskan ia bukan dibuat secara mendadak atau tergesa-gesa. Tidaklah umum hari ini, esok terus dilaksanakan. Kita beri enam bulan untuk MIROS buat kajian, bincang dengan wakil pengguna, pemegang taruh serta pihak industri pembuat motosikal,” katanya.

Beliau berkata demikian pada sidang media selepas menghadiri majlis sambutan ulang tahun ke-10 MIROS di Makmal Pelanggaran MIROS PC3, Ayer Molek di sini, hari ini.

Turut hadir Pengerusi Lembaga Pengarah MIROS Prof Dr Wong Shaw Voon, Ketua Pengarah MIROS, Datuk Khairil Anwar Abu Kassim dan Exco Kerja Raya, Pengangkutan, Kemudahan Awam, Insfrastruktur dan Pengurusan Banjir negeri Datuk Rahmad Mariman.

Katanya pelaksanaan mewajibkan sistem ABS itu akan dilakukan secara berfasa dan sekiranya berkesan, ia akan diteruskan kepada motosikal berkapasiti enjin rendah daripada 150cc.

Wee berkata langkah itu mampu mengurangkan kemalangan dan kematian membabitkan pengguna motosikal sehingga 30 peratus.

Menurut Wee, faktor utama kemalangan motosikal di negara ini adalah terbabas sendiri atau gagal mengelak ketika menunggang, antaranya disebabkan oleh sistem brek yang tidak efektif.

“Justeru, sistem ABS yang mengguna pakai teknologi antigelincir (antiskid) ini akan membantu untuk menghalang motosikal daripada tergelincir, terbabas dan gagal mengelak ketika menunggang, sekali gus menambah baik tahap keselamatan motosikal di Malaysia,” katanya. – Bernama


Keciciran literasi bahasa Melayu di kalangan murid membimbangkan

BANGI, 17 Ramadan 1443H, Selasa – Pensyarah Kanan di Fakulti Bahasa dan Komunikasi, Universiti Pendidikan Sultan Idris (UPSI), Dr Normarini Norzan meluahkan kebimbangan berhubung situasi keciciran literasi bahasa Melayu yang berlaku ketika ini.

Bahkan, di kalangan murid penutur asli bahasa Melayu sendiri berdepan masalah keciciran literasi ini sepanjang proses Pembelajaran dan Pengajaran Dari Rumah (PdPR).

Dr Normarini berkata, murid yang keciciran itu pastinya menghadapi masalah dalam subjek lain, selain berdepan kesukaran berkomunikasi dan bersosialisasi dengan baik dalam bahasa Melayu yang menjadi bahasa kebangsaan dan perhubungan.

“Bayangkan jika murid berusia enam tahun ketika pandemik COVID-19 diisytiharkan, mereka kini berumur lapan tahun, tetapi masih ada belum mahir membaca dan menulis kesan tidak dapat mengikuti pembelajaran bersemuka di sekolah.

“Generasi murid era pandemik COVID-19 pastinya berbeza kerana mereka lebih banyak berkurung di rumah dalam tempoh dua tahun ini, sekali gus menghabiskan banyak masa dengan permainan dalam aplikasi internet atau media sosial,” katanya dalam tulisan yang disiarkan BHOnline.

Malah, katanya, keadaan itu turut membuatkan murid terkesan dengan pengaruh gajet dan media sosial yang lebih sering menggunakan bahasa Inggeris.

Bagi mengelakkan keciciran literasi bahasa Melayu menjadi lebih parah, Dr Normarini mengesyorkan ibu bapa dan guru memberikan perhatian kepada kepincangan literasi anak.

Beliau berkata, antara intervensi yang boleh dilaksanakan dalam menangani perkara ini adalah mewujudkan panduan terperinci untuk ibu bapa dalam membimbing anak untuk membaca dan menulis.

“Satu standard panduan literasi membaca dan menulis boleh dibangunkan untuk membantu ibu bapa, guru serta murid dalam menangani permasalahan ini.

“Proses pemulihan kepada literasi murid bukan sahaja perlu dilakukan di sekolah, bahkan kemahiran anak juga perlu dipantau ibu bapa di rumah.

“Ini kerana kedua-dua pihak perlu mempunyai hubungan komunikasi baik, sekali gus saling membantu serta melatih murid secara konsisten.

“Realitinya, isu keciciran literasi bahasa Melayu boleh diatasi jika semua pihak bekerjasama membantu anak keciciran dalam literasi bahasa dengan keupayaannya masih boleh dikuasai kembali sekiranya ada kerjasama semua pihak,” katanya.


Darurat: Peraturan kawalan pandemik disegerakan tanpa birokrasi

BANGI, 29 Jamadilawal 1442H, Rabu – Perkara berkaitan penguatkuasaan peraturan berkenaan kawalan penularan pandemik boleh disegerakan, tanpa urusan birokrasi dan peraturan menyukarkan melalui pengisytiharan darurat.

Penyandang Kursi Institusi Raja-Raja Melayu di Universiti Teknologi Mara (UiTM) Profesor Dr Shamrahayu Abdul Aziz berkata, pengisytiharan itu juga mungkin membolehkan kerajaan menggunakan infrastruktur swasta tanpa banyak proses birokrasi perundangan.

Jelasnya, ketika berlangsungnya keadaan darurat, Yang di-Pertuan Agong boleh membuat Ordinan tanpa melalui proses perundangan dalam dewan Parlimen.

Ordinan adalah nama undang-undang bertujuan menangani hal berkaitan darurat.

“Ada yang menggunakan istilah Parlimen digantung. Kuasa Yang di-Pertuan Agong ini boleh dilaksanakan tanpa memerlukan nasihat daripada jemaah menteri.

“Oleh itu, dalam titah diraja dimaksudkan, Jawatankuasa Khas akan ditubuhkan bagi memberikan pandangan terhadap hal berkaitan pandemik,” katanya menulis di Berita Harian hari ini.

Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara memaklumkan, Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Mengulas lanjut, Profesor Dr Shamrahayu berkata, darurat pada kali ini telah diperkenan Yang di-Pertuan Agong tanpa pembubaran Parlimen, yang seterusnya tidak membubarkan kerajaan.

Beliau berkata, kerajaan hanya akan terbubar sekiranya Parlimen dibubarkan.

Katanya, meskipun kerajaan masih lagi dapat berfungsi, namun ia tidak lagi mempunyai hak untuk menasihati Yang di-Pertuan Agong dalam hal membuat Ordinan bagi tujuan darurat.

Tambahnya, Ordinan berkenaan adalah kuasa budi bicara baginda.

Bagaimanapun, katanya, keadaan itu tidak menghalang Yang di-Pertuan Agong mendapatkan pandangan kerajaan.

“Pastinya cakap-cakap politik tidak boleh berhenti walau dalam apa dimensi sekalipun. Namun ini adalah kedudukan undang-undang.

“Tiada peruntukan dalam Perlembagaan Persekutuan yang menyatakan pengisytiharan darurat sekali gus memansuhkan kerajaan atau menamatkan kerajaan sedia ada,” jelasnya.

Pada masa sama, Profesor Dr Shamrahayu berkata, titah diraja menyatakan bahawa jangka masa darurat akan berakhir selewat-lewatnya pada 1 Ogos ini atau boleh ditamatkan pada bila-bila masa atas nasihat Jawatankuasa Bebas yang akan ditubuhkan.

Tambahnya, Perlembagaan Persekutuan juga tidak menetapkan tempoh tertentu untuk tujuan darurat kerana sesuatu yang diputuskan pastinya mengikut keperluan dan berasaskan kepada tuntutan keadaan.

Beliau berkata, proklamasi darurat yang dibuat hendaklah dibentangkan kepada Parlimen apabila bersidang kelak dan ia juga boleh dirungkaikan, maksudnya ditamatkan Parlimen melalui suatu ketetapan.

“Begitu juga dengan Ordinan dibuat bagi tujuan darurat. Kedua-duanya hendaklah dibentangkan kepada Parlimen. Hal ini disebut pada Fasal 150(2C).

“Proklamasi darurat tidak boleh dipanjangkan melangkau tarikh 1 Ogos 2021 sekiranya ia diwartakan sehingga 1 Ogos saja. Sekiranya perlu, satu pengisytiharan darurat yang lain perlu dilakukan.

“Darurat bukan untuk pihak berkuasa menyalahguna kuasa, tetapi adalah untuk menstabilkan keadaan dan memberi manfaat untuk Malaysia. Ia adalah perkara yang dibenarkan undang-undang dan perlu juga patuh kepada undang-undang,” katanya.


Pengganas Israel tangkap 26 wartawan Palestin

GAZA, 10 Ramadan 1442H, Khamis – Seramai 26 wartawan Palestin kini ditahan oleh negara haram Israel kerana menyiarkan berita di media sosial.

Pejabat media Pergerakan Perjuangan Islam Palestin (Hamas) menyifatkan perkara itu sebagai serangan paling keji dilakukan oleh Israel ke atas wartawan dan pengamal media Palestin.

Jurucakap Hamas berkata, para wartawan bukan sahaja diganggu, malah mereka turut diseksa dan didenda.

Katanya, penjara Israel bertanggungjawab sepenuhnya terhadap kesihatan dan keselamatan  semua tahanan, termasuk para wartawan.

Hamas turut menggesa pihak yang berkepentingan dengan kebebasan media dan hak asasi manusia untuk menunjukkan solidariti bersama rakyat Palestin serta mengambil langkah praktikal untuk membebaskan wartawan terbabit.

Semalam, rejim pengganas Israel menahan semula seorang wartawan Al Jazeera Mubasher, Alaa Al- Rimawi di kota Ramallah dekat Tebing Barat setelah menyerbu kediamannya.

Isterinya berkata, Alaa telah melancarkan serangan mogok lapar sejak penangkapannya selain meminta organisasi hak asasi manusia untuk campur tangan dan membebaskannya.

Sebelum ini, Alaa adalah seorang penyelidik politik dan berada lebih sepuluh tahun di penjara Israel. – Agensi


Tahap panas bumi kini di fasa ‘mendidih’

GENEVA, 10 Muharram 1445H, Jumaat – Pertubuhan Bangsa-Bangsa Bersatu (PBB) memberi amaran tahap kepanasan bumi telah memasuki fasa ‘mendidih’, di mana Julai ditetapkan sebagai bulan paling panas yang pernah direkodkan di dunia.

“Perubahan iklim sudah tiba. Memang menakutkan. Dan ia hanyalah permulaan. Era pemanasan global telah berakhir, era pendidihan global telah tiba.

“Pemimpin tak boleh teragak-agak. Tak perlu lagi t unggu orang lain bergerak dahulu. Tiada masa untuk itu,” kata Ketua PBB, Antonio Guterres pada Khamis.

Julai direkodkan sebagai bulan paling panas menurut Pertubuhan Meteorologi Sedunia dan Perkhidmatan Perubahan Iklim Copernicus Suruhanjaya Eropah.

Data menunjukkan bulan Julai telah merekodkan suhu laut tertinggi pernah berlaku pada tahun ini.

Guterres berkata, terdapat kemungkinan untuk menghadkan kenaikan suhu global kepada 1.5 darjah Celsius bagi mengelakkan perubahan iklim yang paling teruk.

Perjanjian Iklim Paris yang dicapai pada tahun 2015 bertujuan untuk menghadkan pemanasan global di bawah 2 darjah Celsius – sebaiknya kepada 1.5 darjah Celsius – pada akhir abad ini untuk memerangi perubahan iklim.

Katanya, negara telah diminta untuk mengurangkan pelepasan mereka sebanyak separuh menjelang 2030 dan turun kepada bersih dan sifar pada 2050.

“Kami memerlukan sasaran pengurangan pelepasan nasional yang bercita-cita tinggi daripada ahli G20,” katanya.-  Agensi


Tawar semula moratorium bersasar kepada rakyat terdesak

BANGI, 3 Ramadan 1444H, Sabtu – Masih ramai pencarum Kumpulan Wang Simpanan Pekerja (KWSP) terkesan akibat COVID dan ada yang belum memperoleh pekerjaan baharu selepas diberhentikan ketika penularan pandemik memuncak.

Rata-rata masih menaruh harapan supaya Datuk Seri Anwar Ibrahim sedia mempertimbangkan pengeluaran KWSP bagi mendepani Ramadan, seterusnya buat persiapan Aidilfitri.

Pelbagai pihak cuba menggesa kerajaan membenarkan pengeluaran, namun langkah itu dianggap bukan terbaik pada masa ini, sebaliknya pemberian subsidi bersasar dan bantuan lain lebih berkesan membantu individu memerlukan.

Pensyarah Kanan Komunikasi dan Pengajian Media UiTM Melaka, Shafezah Abdul Wahab berkata, menggunakan wang persaraan pada masa ini umpama mengambil ‘ubat penahan sakit’ untuk jangka pendek.

“Namun, ramai pencarum melihat simpanan KWSP sebagai ‘penyelamat segera’ bagi mendapatkan tunai secara mudah demi mendepani kelangsungan hidup,” katanya menulis artikel di Berita Harian.

Atas dasar itu, beliau berpendapat, bagi menangani masalah bebanan rakyat seperti bayaran balik pinjaman, institusi perbankan wajar menawarkan semula moratorium bersasar.

Selain itu, kerajaan juga patut menggalakkan rakyat menceburi ekonomi gig atau perusahaan kecil dan sederhana (PKS) dengan menyediakan modal permulaan sebagai pendekatan menjana kembali ekonomi rakyat.

“Pusat pengurusan zakat juga patut meningkatkan membantu golongan terkesan dengan memperluas pemberian bantuan kepada asnaf baharu terutama terjejas pendapatan ketara akibat impak COVID-19 dan inflasi,” katanya.


Pemilik Kelab Komedi Crackhouse mohon mahkamah batal keputusan senarai hitam DBKL

BANGI, 12 Jamadilakhir 1444H, Khamis – Pemilik Kelab Komedi Crackhouse dilapor memohon di Mahkamah Tinggi untuk membatalkan larangan tetap Dewan Bandaraya Kuala Lumpur (DBKL) terhadap mereka daripada mendaftar sebarang perniagaan di ibu negara dan mengembalikan semula lesen perniagaan kelab itu.

Pemilik bersama premis berkenaan, Rizal van Geyzal dan Shankar R Santhiram mendakwa keputusan untuk membatalkan operasi perniagaan adalah tidak rasional dan menjejas kehidupan harian mereka.

Menerusi permohonan kebenaran untuk memulakan semakan kehakiman, kedua-dua pemilik meminta supaya mahkamah membatalkan keputusan DBKL, pada 30 Julai, yang membatalkan lesen mereka dan mengetepikan keputusan menyenaraihitam mereka daripada mendaftarkan mana-mana perniagaan di bandar itu.

Bukan itu sahaja, pemilik kelab komedi berkenaan turut mendakwa pengisytiharan keputusan tersebut tidak mengikut perlembagaan.

Kedua-dua menamakan DBKL, Datuk Bandar Kuala Lumpur Mahadi Che Ngah dan Timbalan Menteri Wilayah Persekutuan Jalaluddin Alias pada masa itu, Kementerian Wilayah Persekutuan dan kerajaan sebagai responden.

Permohonan mereka akan didengar oleh Hakim amarjeet Singh dan memulakan semakan pada 26 Januari ini.

Premis berkenaan menjadi kontroversi susulan provokasi seorang pelawak wanita, Siti Amirah atau Amy yang menanggalkan baju dan hijab ketika membuat ‘stand-up comedy’ di kelab berkenaan.

Wanita itu mendakwa dirinya beragama Islam serta sudah menghafal 15 juzuk al-Quran sebelum secara tiba-tiba menanggalkan baju kurung serta tudungnya di premis itu.

Terdahulu, premis berkenaan yang terletak di Taman Tun Dr Ismail (TTDI), digantung sementara operasinya oleh DBKL kerana didapati tidak mempunyai lesen hiburan sejak 2014 hingga 2017.

Pautan berkaitan:
https://ismaweb.net/2022/08/17/pemilik-disenarai-hitam-crackhouse-ditutup-selamanya/


Jangan persoal semangat cinta negara pelajar vernakular: Dong Zong

BANGI, 8 Muharram 1442H, Khamis – Pengerusi Persekutuan Persatuan Lembaga Pengurus Sekolah Cina Malaysia (Dong Zong), Tan Tai Kim membantah kenyataan ‘mengelirukan’ Timbalan Menteri Belia dan Sukan, Senator Wan Ahmad Fayhsal Wan Ahmad Kamal berhubung sekolah vernakular.

Beliau berkata, dari dulu hingga sekarang, ramai menteri Kabinet dan Ahli Parlimen bersekolah di Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT).

Justeru katanya, semangat cintakan negara pelajar sekolah vernakular tidak patut dipersoalkan bahkan tegas beliau, semua sekolah vernakular menggunakan sukatan pelajaran yang digariskan oleh Kementerian Pendidikan Malaysia (KPM).

Malah mata pelajaran bahasa Melayu dan Sejarah adalah subjek wajib di SJKC dan SJKT, oleh itu tidak timbul soal penguasaan bahasa Melayu dan kesedaran nasional, katanya.

“Sebaliknya, sistem pendidikan pelbagai aliran selalu menjadi korban persaingan politik dan sering dipersalahkan,” katanya seperti dipetik Sin Chew Daily, semalam.

Merujuk kepada kenyataan Angkatan Bersatu Anak Muda (ARMADA) Parti Pribumi Bersatu Malaysia (BERSATU) yang mahu penutupan sekolah vernakular secara berperingkat dilakukan, Tai Kim berkata, pendidikan pelbagai aliran atau pendidikan vernakular diiktiraf UNESCO sebagai kaedah pembelajaran terbaik.

Katanya, pada realiti dan menurut kajian, pembelajaran menggunakan bahasa ibunda tidak menghalang perpaduan antara kaum.

Beliau berkata, Dong Zong berpendapat, kerajaan sepatutnya menjangkau lebih jauh daripada pemikiran perkauman serta meningkatkan kualiti pendidikan yang sedia ada demi rakyat dan satu-satunya cara untuk mencapai semua itu adalah dengan memajukan pendidikan berteraskan bahasa ibunda.

Kata Tai Kim, dalam Perlembagaan negara Perkara 152(1)(a) dengan jelas menyatakan hak setiap kaum mempelajari dan mengajar bahasa ibunda mereka.

“Dong Zong berpendapat sebagai negara majmuk, nasionalisme Malaysia patut berteraskan kepelbagaian budaya dengan kata lain menghormati dan bertoleransi dengan pelbagai budaya dan bahasa dari semua kaum. Ini tidak sama sekali menggugat kedudukan bahasa Melayu sebagai bahasa rasmi dan komunikasi dalam masyarakat.

“Sebaliknya, penghormatan yang diberikan kepada hanya satu bahasa dan budaya adalah bertentangan dengan ciri-ciri masyarakat kita dan merosakkan keharmonian sosial,” katanya.


Banjir di Kelantan semakin pulih, hanya 122 mangsa di 3 PPS

KOTA BHARU, 10 Jamadilawal 1442H, Jumaat – Banjir di Kelantan semakin pulih dengan jumlah mangsa berkurangan kepada 122 orang daripada 39 keluarga pagi ini, berbanding 307 orang daripada 123 keluarga semalam.

Berdasarkan aplikasi Info Bencana Jabatan Kebajikan Masyarakat (JKM) setakat 9 pagi, tiga pusat pemindahan sementara (PPS) masih beroperasi di Pasir Mas melibatkan Sekolah Kebangsaan (SK) Tok Deh yang menempatkan jumlah mangsa tertinggi seramai 44 individu, SK Bakong (43) dan SK Kedai Tanjong (35).

Sementara itu, Ketua Balai Bomba dan Penyelamat Rantau Panjang Imran Ismail berkata paras air Sungai Golok di Rantau Panjang mencatat bacaan melepasi tahap amaran setinggi 8.42 meter (m) (amaran 8 m).

“Paras air sungai berkenaan menunjukkan trend penurunan berbanding semalam yang merekodkan tahap bahaya 9.55 m (bahaya 9 m) memandangkan tiada hujan lebat sejak dua hari lepas dan jika ada pun, hanya sesekali hujan renyai,” katanya ketika dihubungi Bernama.

Beliau berkata sekiranya keadaan itu berterusan, lebih ramai mangsa yang masih berada di PPS akan dibenarkan pulang ke kediaman masing-masing.

Katanya sehingga kini, tiada laluan utama ditutup kepada pengguna jalan raya.

Dalam pada itu, mengikut laporan infobanjir.water.gov.my, Sungai Golok di Kuala Jambu, Tumpat merekodkan bacaan melepasi paras amaran setinggi 2.48 m (amaran 2.15 m). – Bernama


Cuepacs mohon tambah baik skim pembantu tadbir N19

KUALA LUMPUR, 25 Ramadan 1444H, Ahad – Kongres Kesatuan Pekerja-Pekerja Dalam Perkhidmatan Awam (Cuepacs) meminta kerajaan mempertimbangkan penambahbaikan skim perkhidmatan pembantu tadbir melalui pertambahan gred daripada lantikan N19 kepada gred baharu.

Presidennya, Datuk Adnan Mat berkata, penambahbaikan itu wajar dilakukan kerana kira-kira 350,000 pegawai pembantu tadbir di bawah skim itu telah menjalankan tugas yang melangkaui tugasan hakiki berdasarkan skim sedia ada.

“Skim ini dipanggil skim pembantu tadbir yang telah berkhidmat melangkaui tugasan biasa yang mereka ada satu ketika dulu, tetapi oleh kerana kelayakan semasa kemasukan, mereka masih dikekalkan dalam kelayakan masuk SPM (Sijil Pelajaran Malaysia) maka itulah gajinya, sedangkan tugasan harian telah melangkaui beban skim yang sedia ada.

“Fungsi kita (pembantu tadbir) berubah kerana zaman juga berubah, seluruh dunia berubah, kena ubah bentuk skim ini, kerana dengan cara ini kita ada sedikit kelegaan dalam bentuk kenaikan gred dan kelebihan kenaikan gaji tahunan yang boleh berubah sedikit daripada biasa,” katanya.

Adnan berkata, terdapat skim yang setara dengan skim pembantu tadbir yang grednya telah berubah, seperti juruteknik yang sebelum ini di gred maksimum J17 telah bergerak ke J29.

“Pembantu tadbir kewangan sudah berubah nama jawatan kepada pegawai audit dan naik gred kepada W29. Itulah yang kita mahukan kerana yang setara lantikan dengannya telah berubah, maka ini juga kita minta daripada kerajaan, dengan cara ini supaya mereka ada sedikit kelebihan dengan kenaikan gaji,” katanya.

Sementara itu, beliau turut mengucapkan terima kasih kepada kerajaan atas keprihatinan terhadap penjawat awam dengan memberikan pembayaran emolumen dan Bantuan Khas Kewangan Aidilfitri yang diawalkan kepada semalam.

“Ini adalah satu bantuan untuk berbelanja bagi tujuan memenuhi kehendak keluarga untuk menyambut Hari Raya Aidilfitri… bagaimanapun, kita hendaklah bijak berbelanja agar tidak menjadi masalah di hari kemudian,” katanya.

Pada 10 April lepas, Perdana Menteri Datuk Seri Anwar Ibrahim mengumumkan bahawa Penjawat Awam Persekutuan akan menerima  Bantuan Khas Kewangan Aidilfitri berjumlah RM700 dan bayaran gaji pada 14 April, iaitu awal tiga hari berbanding 17 April seperti dijadualkan sebelum ini. – Bernama


Polisi cagaran tidak sah tanpa pindaan Akta KWSP

BANGI, 18 Syaaban 1444H, Sabtu – Sebarang pelaksanaan polisi baharu untuk membenarkan cagaran menggunakan Kumpulan Wang Simpanan Pekerja (KWSP) tidak sah tanpa meminda akta sedia ada.

Ini kerana, Seksyen Akta KWSP 1991 perlu dipinda sebelum menjadikan wang persaraan itu sebagai cagaran untuk pinjaman bank, kata Ahli Kluster Governans, Perundangan dan Pengurusan, Majlis Profesor Negara (MPN), Prof Dr Nik Ahmad Kamal Nik Mahmood.

Jika merujuk kepada Seksyen 51 Akta KWSP 1991, beliau berkata, tiada peruntukan yang membolehkan wang simpanan itu dicagarkan kecuali perintah pelucutan hak mahkamah di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613).

“Sekiranya polisi cagaran KWSP kepada bank ingin dilaksanakan kerajaan, maka Seksyen 51 itu perlu dibawa ke Parlimen untuk dipinda terlebih dahulu.

“Ia tidak perlu dipinda jika ada dinyatakan menteri boleh membenarkan (kaedah ini) untuk tujuan tertentu kerana tertakluk kepada kuasa menteri, tetapi saya melihat tidak ada peruntukan khusus kepada menteri untuk mengatasi Seksyen 51 itu,” katanya seperti dilapor media tempatan, hari ini.

Pada masa sama, Prof Nik Ahmad Kamal berkata, sebarang keputusan kerajaan untuk benarkan kaedah perlu mengambil kira semua aspek termasuk tidak mengetepikan kewujudan Seksyen 51.

Beliau berkata demikian sebagai mengulas keputusan kerajaan yang mahu menjadikan KWSP sebagai cagaran pinjaman bank kepada peminjam yang terdesak.

Kelmarin, Perdana Menteri Datuk Seri Anwar Ibrahim dilaporkan berkata, kaedah itu boleh ditawarkan kepada mana-mana pencarum KWSP yang terdesak untuk mendapatkan pinjaman kewangan dengan cagaran daripada agensi terbabit.

Berdasarkan maklumat pada laman sesawang KWSP dengan merujuk Seksyen 51 (1), caruman dan deposit tidak boleh diserah hak atau ditahan walau apa jua berlawanan yang terkandung dalam mana-mana undang-undang bertulis yang lain boleh diserah hakkan, dipindahkan, ditahan, disekuesterkan atau dilevi ke atasnya, bagi atau berkenaan dengan apa-apa hutang atau sebarang tuntutan.

Pegawai Pemegang Harta juga tidak berhak kepada atau mempunyai apa-apa tuntutan ke atas sebarang jumlah wang atau amaun berkenaan.

Namun di bawah Seksyen 51 (2) diperuntukkan, apa pun subseksyen (1), amaun yang ada pada kredit seseorang ahli KWSP di bawah perenggan (1)(c) boleh dilucutkan hak jika amaun yang ada pada kredit ahli itu adalah tertakluk kepada suatu perintah pelucutan hak oleh mahkamah di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613).


Lelaki maut ditembak rakan di Marang

MARANG, 13 Zulhijjah 1442H, Jumaat – Timbalan Pengerusi Kawasan Rukun Tetangga Wakaf Tapai, Fong Swee Fuan, 65 maut ditembak oleh rakannya dalam kejadian di Taman Raya, Wakaf Tapai dekat sini, hari ini.

Turut cedera adalah anak saudaranya, Teo Hock Beng, 45 yang telah dibawa ke Hospital Hulu Terengganu untuk rawatan lanjut.

Sebelum kejadian itu, kedua mangsa dilaporkan berada bersama suspek di kawasan rehat di kawasan perumahan berkenaan.

Ketua Polis Terengganu Datuk Rohaimi Md Isa berkata, siasatan awal mendapati suspek yang berusia 56 tahun melepaskan dua das tembakan menggunakan senapang patah dipercayai milik Jabatan Sukarelawan Malaysia (Rela) ke arah kedua mangsa.

“Sebelum meninggalkan lokasi kejadian, suspek didakwa mengeluarkan amaran yang dia mempunyai 75 butir peluru dan akan membunuh lebih ramai orang sebelum membunuh diri.

“Suspek yang melarikan diri dengan menaiki sebuah jip berjaya ditahan di kawasan kebun di Durian Mentangau, Dungun pada 4.20 petang tadi.

“Kita turut merampas senjata yang digunakan suspek untuk menembak kedua mangsa,” katanya seperti dilapor Harian Metro.

Rohaimi berkata, siasatan awal mendapati mangsa dan suspek adalah kawan rapat serta tinggal di kawasan sama.

Beliau menafikan dakwaan bahawa kejadian itu mempunyai kaitan dengan kes judi mahupun minuman keras dan tiada sebarang botol minuman keras atau unsur perjudian dijumpai di lokasi kejadian.

Katanya, motif sebenar kejadian berkenaan masih dalam siasatan dan masyarakat diminta tidak membuat sebarang spekulasi mengenai kejadian itu.

“Kita sedang mengesan saksi kejadian bagi membantu siasatan dengan kes disiasat mengikut Seksyen 302 Kanun Keseksaan kerana membunuh.

“Mayat Fong dibawa ke Unit Forensik Hospital Sultanah Nur Zahirah, Kuala Terengganu untuk proses bedah siasat,” katanya.


Akta langkah-langkah sementara kurangkan kesan COVID-19 berkuat kuasa esok

KUALA LUMPUR, 5 Rabiulawal 1442H, Khamis – Akta Langkah-Langkah Sementara bagi Mengurangkan Kesan Penyakit Koronavirus 2019 (COVID-19) 2020 akan mula diwartakan esok, kata Menteri di Jabatan Perdana Menteri Datuk Takiyuddin Hassan.

Beliau berkata akta yang diluluskan di Dewan Rakyat dan Dewan Negara masing-masing pada 25 Ogos dan 22 Sept itu diwartakan setelah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras dengan Perkara 66 Perlembagaan Persekutuan.

Katanya, akta itu akan berkuat kuasa selama dua tahun dari tarikh penyiaran pada 23 Oktober dalam Warta Kerajaan, atau sebagaimana tarikh dan tempoh kuat kuasa yang telah diperuntukkan di mana-mana Bahagian yang berkaitan dalam akta ini.

“Pelaksanaan ini secara keseluruhannya dapat memberi manfaat kepada setiap individu dan syarikat yang terkesan dari aspek ekonomi akibat penularan COVID-19,” katanya dalam kenyataan hari ini.

Pada masa sama, Takiyuddin berkata pihak-pihak berkontrak yang bertikai boleh menyelesaikan pertikaian secara baik tanpa melibatkan proses perbicaraan undang-undang di mahkamah melalui perkhidmatan pengantaraan Pusat Mediasi COVID-19 (PMC-19) yang ditubuhkan di bawah Jabatan Perdana Menteri.

Beliau berkata perkhidmatan pengantaraan yang akan dijalankan melalui PMC-19 adalah terbuka kepada semua pihak dengan nilai pertikaian RM300,000 ke bawah.


Terlalu bebas! Akta berkait arak lebih spesifik perlu diperkenal

Oleh Zuhayati Yazid

BANGI, 22 Rabiulawal 1443H, Jumaat – Akta baharu yang lebih spesifik terhadap barangan sensitif seperti minuman keras perlu segera diperkenalkan.

Ia penting demi mengawal pengeluaran minuman keras di negara ini, selain menjaga keharmonian penduduk berbilang kaum.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, melalui akta tersebut diharapkan ia mampu memantau perjalanan perniagaan minuman keras supaya tidak terlalu bebas seperti hari ini.

“Dengan adanya peraturan tersebut, kita boleh pantau bermula dari awal sehingga ke peringkat pasaran, supaya ada sahaja kekurangan dan kelemahan boleh di atasi secara terus.

“Malah, pengeluaran tidak boleh sewenang-wenang membuat apa sahaja mengikut idea pengusaha.

“Sebab itu perlu ada garis panduan tertentu bagi kawal keadaan ini, memandangkan usaha untuk menutup kilang minuman keras ini tidak boleh dilaksanakan kerana itu adalah hak orang bukan Islam di negara kita, jadi pemantauan yang lebih ketat dan teratur perlu dilakukan,” katanya kepada Ismaweb.net, hari ini.

Beliau berkata demikian sebagai mengulas kesediaan pengeluar minuman keras jenama ‘Timah’ iaitu Winepark Corporation (M) Sdn Bhd untuk menukar nama dan imej di logo produk keluarannya dalam tempoh masa seminggu.

Keputusan dicapai dalam pertemuan wakil syarikat berkenaan bersama pihak kerajaan yang diadakan secara hybrid, kelmarin.

Mengulas lanjut, Aminuddin berkata, kelonggaran penguatkuasaan dilihat menjadi punca kepada pelbagai permasalahan yang berlaku selama ini.

Sehubungan itu, PEMBELA meminta kerajaan Pusat dan pihak berkuasa tempatan untuk duduk semeja mencari solusi terbaik dalam mewujudkan undang-undang lebih khusus menguruskan hal melibatkan minuman keras supaya isu sama tidak berulang.

“Kita perlu segera bertindak bagi mengawal keadaan sebelum keadaan menjadi lebih parah.

“Kita tidak mahu sikap diplomasi yang kita gunakan hari ini berulang dan ada pihak ambil kesempatan di atas kelonggaran peraturan ini,” ujarnya.

Dalam masa sama, beliau turut menasihati pengusaha minuman keras supaya lebih peka dan sensitif dengan suasana negara ini yang menjadikan Islam sebagai agama rasmi.

“Seharusnya mereka mengkaji dan menilai sesuatu sebelum mengeluarkan produk, jangan hanya fikirkan kemodenan dan keuntungan semata-mata.

“Tetapi buka mata dan pandang sekeliling di mana kita berpijak, kena sedar yang tempat mereka berniaga ini ada sebuah negara Islam dan majoriti juga masyarakat Islam, jadi perlu fahami budaya dan batas-batas berkenaan,” katanya.


Nilai kerosakan akibat gempa bumi Syria cecah AS$5.1 bilion

ANKARA, 11 Syaaban 1444H, Sabtu – Gempa bumi dahsyat yang menggegarkan Syria pada awal Februari lalu, menyebabkan nilai kerosakan fizikal mencecah AS$5.1 bilion.

Menurut Bank Dunia dalam satu kenyataan, jumlah itu sebagai anggaran awal kepada kerosakan infrastruktur di negara bergolak berkenaan.

Katanya, nilai semasa bangunan dan infrastruktur yang rosak serta musnah dianggarkan kira-kira 10 peratus daripada Keluaran Dalam Negara Kasar (KDNK) Syria.

Apatah lagi, negara itu sudah berdepan kerugian awal ekoran perang saudara yang tercetus sebelum ini.

Bank Dunia berkata, bangunan yang rosak termasuk tapak warisan budaya di kawasan bersejarah Syria.

“Kerugian ini merangkumi tahun-tahun kemusnahan, penderitaan dan kesusahan yang dialami oleh rakyat Syria sejak beberapa tahun lalu.

“Bencana itu akan menyebabkan kemerosotan dalam aktiviti ekonomi yang akan membebankan lagi prospek pertumbuhan Syria,” kata Pengarah Bank Dunia untuk Timur Tengah, Jean-Christophe Carret.

Gempa bumi pada 6 Februari lalu melanda kawasan barat laut Syria – wilayah yang dipisahkan oleh perang selama 11 tahun – termasuk wilayah dikuasai pemberontak di sempadan Turkiye dan yang dikawal kerajaan rejim Bashar Al-Assad.

Wilayah Aleppo – yang menjadi barisan hadapan utama dalam perang – mengalami 45 peratus daripada jumlah kerosakan akibat gempa bumi, kata Bank Dunia.

Kira-kira 37 peratus daripada kerosakan adalah di wilayah Idlib, dengan 11 peratus di wilayah pantai Latakia. – Agensi


Beberapa bahagian UMNO Melaka tolak kerjasama Bersatu

MELAKA, 25 Rabiulawal 1443H, Isnin – Beberapa bahagian UMNO di negeri ini menolak sebarang kerjasama diadakan antara parti dengan Parti Pribumi Bersatu Malaysia (Bersatu) dalam menghadapi Pilihan Raya Negeri (PRN) Melaka pada 20 Nov ini.

Ketua Bahagian UMNO Tangga Batu Datuk Seri Mohamad Ali Mohamad yang mewakili kumpulan berkenaan berkata keputusan itu dibuat bagi menghormati kehendak akar umbi selain terdapat beberapa faktor lain yang menyebabkan kerjasama itu tidak dapat diadakan.

“Keputusan yang kami buat adalah atas kehendak akar umbi. Ketetapan ini adalah yang terakhir kita buat. Maknanya kita tidak ada lagi perbincangan atau apa-apa pendekatan untuk bersama dengan Bersatu,” katanya kepada pemberita dalam satu sidang media di sini hari ini.

Turut hadir, Ketua Bahagian UMNO Kota Melaka Datuk Abdul Razak Abdul Rahman, Ketua Bahagian UMNO Hang Tuah Jaya Datuk Mohd Ridhwan Mohd Ali dan Timbalan Ketua Bahagian UMNO Alor Gajah Datuk Rosepandi Leman.

Dalam pada itu, Mohamad Ali juga mahu UMNO memperkukuhkan Mufakat Nasional (MN) bersama PAS bagi menghadapi PRN berkenaan.

“Jadi saya menyeru kepada semua ahli UMNO dan PAS untuk kita bersama-sama dalam usaha memenangi PRN Melaka pada kali ini bagi kebaikan rakyat keseluruhan di Melaka,” katanya.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal 16 Nov.

PRN Melaka diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas). – Bernama


Penduduk Alor Gajah bantah jual arak di kedai serbaneka

ALOR GAJAH, 24 Muharram 1444H, Isnin – Kempen ‘Malaysia Sejahtera Tanpa Arak’ sekali lagi menyaksikan kejayaan apabila ratusan penduduk membantah penjualan minuman keras di empat kedai serbaneka.

Wakil Gabungan Pertubuhan-Pertubuhan Pembela Islam (PEMBELA) Melaka, Syed Mohd Aizuddin berkata, ratusan tandatangan sebagai tanda sokongan telah diturunkan oleh penduduk sekitar Kuala Sungai Baru menunjukkan mereka sangat menyokong usaha ini.

“Tahniah ISMA Alor Gajah, jawatankuasa penduduk, AJK Surau al-Sa’adah Taman Seri Gamelan dan AJK Masjid al-Hasaniah Kampung Pantai dan para penduduk yang hadir yang menyatakan bantahan di sekitar Kuala Sungai Baru.

“Ingin saya tegaskan sekali lagi, arak adalah musuh seluruh manusia, arak bukan keperluan.

“Alkohol yang masuk ke dalam badan mengganggu sel neuron dalam otak hingga boleh menyebabkan peminumnya tidak waras,” katanya menerusi hantaran di Facebook.

Kempen ‘Malaysia Sejahtera Tanpa Arak’ dilancarkan pada Februari lalu oleh ISMA bersama Yayasan Maghfirah, di mana bukan hanya menyasarkan kepada golongan muslim, tetapi juga untuk setiap lapisan masyarakat di negara ini.

Kempen itu turut mendapat sokongan beberapa badan bukan kerajaan (NGO) lain antaranya PEMBELA, Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).

Kempen itu antaranya menuntut kerajaan agar menetapkan polisi komuniti bebas arak supaya tiada lagi program yang menghidangkan arak secara terbuka dan umum.

Pautan berkaitan;


Dikecuali duti setem beli rumah pertama bernilai hingga RM500,000

KUALA LUMPUR, 20 Rabiulawal 1442H, Jumaat – Kerajaan memberikan pengecualian duti setem sepenuhnya ke atas surat cara pindah milik dan perjanjian pinjaman bagi pembelian rumah kediaman pertama bernilai sehingga RM500,000 bagi menggalakkan pemilikan rumah dalam kalangan rakyat.

Berucap pada pembentangan Belanjawan 2021 di Parlimen hari ini, Menteri Kewangan Tengku Datuk Seri Zafrul Tengku Abdul Aziz berkata pengecualian tersebut adalah untuk perjanjian jual beli yang disempurnakan mulai 1 Januari, 2021 sehingga 31 Disember, 2025.

Selain itu, katanya kerajaan juga melaksana inisiatif bagi pengecualian duti setem ke atas perjanjian pinjaman dan surat cara pindah milik diberikan kepada kontraktor penyelamat dan pembeli asal rumah terbengkalai dilanjutkan bagi tempoh lima tahun lagi.

“Pengecualian ini adalah untuk perjanjian jual beli yang disempurnakan mulai 1 Januari, 2021 sehingga 31 Disember, 2025 bagi projek perumahan terbengkalai yang disahkan oleh Kementerian Perumahan dan Kerajaan Tempatan” katanya. – Bernama


PRN Melaka: Tak ada parti bersungguh perjuang agenda Bumiputera, Melayu

Oleh Siti Hafidah Abd Ghaffar

BANGI, 6 Rabiulakhir 1443H, Khamis – Tidak ada satu parti pun hari ini yang secara serius dan bersungguh memperjuangkan agenda Bumiputera, Melayu dan agama Islam.

Tidak dinafikan kemungkinan konsep itu ada, tetapi dari implimentasinya tidak nampak apa-apa, kata Pengerusi PEMBELA, Haji Aminuddin Yahaya.

“Sebab itu hari ini kita tengok ekuiti semakin menurun, agama kita semakin menekan dan tidak ada satu tindakan pun.

“Kita tengok orang yang menentang Islam contoh dulu Tanjung Piai – yang jelas menentang Islam – tetapi diangkat oleh parti berkenaan sama ada yang berteraskan Melayu mahupun Islam.

“Jadi terus terang saya katakan macam tidak ada harapan bagi saya pada parti-parti yang ada ini. Mereka sekadar retorik dan sebagainya,” katanya.

Beliau berkata demikian ketika menjadi panel Dimensi yang bertajuk Melaka Mengundi: Apa Bumiputera Mahu? yang disiarkan secara langsung menerusi TV Pertiwi, malam ini.

Menjawab persoalan sama ada calon PRN Melaka dari kalangan Bumiputera memiliki integriti, Haji Aminuddin mengakui walaupun calon itu mungkin bagus dari segi kelayakan dan semangatnya, namun mereka masih tertakluk kepada parti dan sistem demokrasi iaitu akan dipilih berdasarkan pada undi.

“Selagi itu berlaku, maka mereka akan ‘entertain’ semua orang dan selalunya yang akan menjadi aniaya adalah orang Melayu.

“Sebab itu bagi saya politik kepartian ini perlu diubah kepada politik kenegaraan,” katanya.

Menurut Pengerusi PEMBELA itu, politik kepartian menghancurkan banyak perkara dalam negara ini.

Bahkan beliau tidak yakin bahawa parti politik hari ini boleh membawa agenda Bumiputera dan Melayu.

Justeru, Haji Aminuddin mengesyorkan rakyat Melaka memulakan perubahan secara serius iaitu sama ada memilih parti baru atau calon Bebas.

“Perubahan perlu berlaku secara radikal dan berani. Kalau memilih apa yang ada hari ini, saya berasa orang Melaka akan terus malang.

“Mereka berdepan kemiskinan, duduk dipinggir kampung dan sebagainya,” katanya.


MITI kini dikenali Kementerian Pelaburan, Perdagangan dan Industri

KUALA LUMPUR, 21 Ramadan 1444H, Rabu – Nama Kementerian Perdagangan Antarabangsa dan Industri telah dijenamakan semula dan kini dikenali sebagai Kementerian Pelaburan, Perdagangan dan Industri atau dalam Bahasa Inggeris ‘Ministry of Investment, Trade and Industry’, mengekalkan akronim yang sama iaitu MITI.

Dalam satu kenyataan hari ini, kementerian berkenaan berkata, penjenamaan semula ini adalah seiring dengan keputusan Perdana Menteri Datuk Seri Anwar Ibrahim di dalam Mesyuarat Kabinet bertarikh 5 April.

“Penjenamaan ini bertepatan dengan fungsi kementerian yang menjadi peneraju dan bertanggungjawab untuk menggalakkan kemasukan pelaburan asing, memperkasakan pelaburan tempatan, memantapkan perdagangan antarabangsa serta memperkasakan pembangunan industri yang lestari dan mampan,” katanya.

Katanya, keputusan itu juga adalah selaras dengan aspirasi kerajaan untuk merancakkan lagi aktiviti penggalakan pelaburan seperti yang digariskan di bawah Aspirasi Pelaburan Nasional bagi kesinambungan pembangunan semula ekonomi negara yang digariskan di dalam wadah Kerajaan MADANI.

“Dengan penjenamaan ini, MITI terus komited untuk menarik pelaburan baharu berkualiti dan berimpak tinggi, memperluaskan jaringan perdagangan antarabangsa serta memperkukuhkan sektor industri sedia ada sebagai penyumbang utama kepada pembangunan ekonomi bagi kesejahteraan rakyat dan sektor perniagaan, terutamanya perusahaan kecil dan sederhana,” jelas kementerian. – Bernama


Kerajaan pertimbang vaksin 1 dos kepada penduduk di pedalaman

BAGAN SERAI, 13 Syaaban 1442H, Sabtu – Kerajaan mempertimbangkan untuk menggunakan vaksin satu dos seperti CanSino dari China untuk penduduk di kawasan pedalaman kerana kesukaran untuk mereka datang semula untuk mendapatkan suntikan kedua.

Timbalan Menteri Kesihatan Datuk Dr Noor Azmi Ghazali berkata kerajaan bersedia mempertimbangkan langkah itu dalam Program Imunisasi COVID-19 Kebangsaan dengan mengambil kira faktor logistik dan kedudukan lokasi masyarakat di luar bandar.

“Kita boleh beri vaksin jenis ini terutama mereka yang tinggal di pendalaman dan susah untuk datang mendapatkan suntikan…kerana jika ingin beri dua suntikan, ia bukan senang. Jadi inilah tujuannya,” katanya.

Ahli Parlimen Bagan Serai itu berkata demikian kepada pemberita selepas merasmikan Mesyuarat Agung kali ke-21 Persatuan Veteran ATM Cawangan Bagan Serai di Dewan Komuniti Bagan Serai di sini hari ini.

Ketika ini, vaksin Pfitzer dan Sinovac digunakan dalam program imunisasi tersebut yang memerlukan dua dos suntikan bagi melengkapkan imunisasi.

Dalam pada itu, Dr Noor Azmi berkata suntikan vaksin fasa kedua bagi memutuskan pandemik COVID-19 itu dijangka dilaksanakan bermula bulan depan namun tarikh rasmi mengenainya belum diputuskan lagi kerana kerajaan mengambil kira keadaan semasa sebelum membuat sebarang keputusan.

Katanya, sehingga kini hampir 500,000 petugas barisan hadapan telah menerima suntikan vaksin dan Kementerian Kesihatan (KKM) memberi jaminan bekalan vaksin mencukupi dan diterima pada setiap minggu. – Bernama


Marzuki kata Mukhriz tak bincang Pejuang keluar GTA dengan pucuk pimpinan

BANGI, 23 Jamadilakhir 1444H, Isnin – Keputusan Presiden Pejuang, Datuk Seri Mukhriz Mahathir mengumumkan parti itu keluar Gerakan Tanah Air (GTA) tidak dibincangkan bersama pucuk pimpinan tertinggi.

Timbalannya, Datuk Marzuki Yahya berkata, Mukhriz hanya mengambil kira pandangan perwakilan pada Perhimpunan Agung Pejuang pada Sabtu lepas.

“Tindakan Mukhriz itu jelas menunjukkan sisi tak matang dalam kepimpinan dengan membuat keputusan yang terburu-buru.

“Saya menerima apa jua keputusan diambil beliau, tetapi Mukhriz harus beri penerangan terperinci mengapa GTA ditubuhkan daripada terus membuat kesimpulan keluar daripada gabungan ini,” kata Marzuki seperti dipetik media tempatan, hari ini.

Mengulas lanjut, Marzuki berkata pihaknya tidak setuju sekiranya Mukhriz berhasrat untuk bekerjasama dengan parti lain berikutan ia sudah terpesong daripada matlamat asal penubuhan GTA, contohnya bersama Pakatan Harapan (PH).

“Dalam kita berdepan dengan PH, tidak bermakna kita bercakap soal perkauman, cuma ideologi dan pembawaan di dalam parti, khususnya DAP. Ini akan merugikan orang Melayu pada masa akan datang.”katanya.

Dalam pada itu, Marzuki menjelaskan Mukhriz tidak sewajarnya menyebut untuk bekerjasama dengan parti lain.

“Sebagai parti yang ditubuhkan berdasarkan matlamatnya sendiri, jadi kita tidak seharusnya bercakap soal pilihan lain seperti yang presiden sebut, antaranya bersama PH.

“Sebaliknya yang harus ada adalah memperkasa Pejuang dan GTA untuk perjuangan bangsa Melayu,” katanya.

Sabtu lalu, pada mesyuarat agung kedua parti itu, Mukhriz mengumumkan keputusan membawa parti itu keluar daripada GTA bagi memberikan tumpuan kepada usaha pengukuhan parti sebelum memberi nilai tambah kepada mana-mana gabungan.

GTA sebelum ini dianggotai empat parti komponen utama iaitu Pejuang, Parti Bumiputera Perkasa Malaysia (Putra), Parti Berjasa (BERJASA) dan Parti Perikatan India Muslim Nasional (Iman).

Bagaimanapun pada PRU15, GTA yang bertanding menggunakan logo Pejuang gagal memenangi sebarang kerusi Parlimen meskipun meletakkan calon di 125 kerusi.


Polis rekod keterangan pengurus syarikat sebar berita palsu

SEREMBAN, 5 Syawal 1442H, Isnin – Polis mengambil keterangan seorang pengurus syarikat penerbitan buku, semalam bagi membantu siasatan berhubung penyebaran berita palsu mengenai pelaksanaan kompaun pelanggaran prosedur operasi standard (SOP) Aidilfitri 2021 di Nilai Impian, dekat sini, Khamis lepas.

Ketua Polis Daerah Nilai Supt Mohd Fazley Ab Rahman berkata, lelaki berumur 42 tahun yang merupakan pemilik akaun Twitter  ‘No War But Class War’ @ Icsmxms itu hadir ke Ibu Pejabat Polis Daerah Nilai, pada 9 pagi.

“Gajet dipercayai digunakan untuk memuat naik kenyataan fakta isu telah dirampas dan lelaki itu kemudian dibebaskan dengan jaminan polis,” katanya dalam kenyataan hari ini.

Mohd Fazley berkata, kes berkenaan sedang disiasat mengikut Seksyen 505(b) Kanun Keseksaan,  Seksyen 233 Akta Komunikasi dan Multimedia 1998 serta Seksyen 4(1) Ordinan Darurat (Kuasa-Kuasa Perlu) (No 2) 2021.

Beliau berkata kertas siasatan berhubung kes itu akan dirujuk kepada Timbalan Pendakwa Raya dalam tempoh terdekat.

Sehubungan itu, Mohd Fazley menasihati orang ramai supaya berhati-hati dalam memuat naik kenyataan menerusi laman sosial masing-masing.

Pada 13 Mei lepas, pemilik akaun itu memuat naik status ‘Area Rumah Aku Nilai Impian. Tuan Rumah RM25K, Tetamu RM5K’ menerusi laman Twitternya.

Polis kemudian memberi penjelasan bahawa gambar yang tular dalam media sosial itu merupakan gambar pemeriksaan rumah ke rumah pada hari raya pertama di kawasan perumahan Nilai Impian.

Gambar itu telah disalah tafsir sebagai tindakan kompaun sebanyak RM30,000 kepada orang awam sedangkan perkara sebenar berlaku ialah polis melakukan tinjauan bersama pengamal media bagi melihat kadar pematuhan penduduk terhadap SOP Aidilfitri di kawasan berkenaan. -Bernama


Tunggu PRU16 kalau nak ubah kerajaan

Oleh Ainul Illia Meor Suzurudin

BANGI, 19 Syawal 1444H, Rabu – Pembangkang sewajarnya bersabar dan tidak gelojoh untuk menukar kerajaan, tidak kira apa tujuan sekali pun baik untuk kepentingan peribadi mahupun kononnya demi kemaslahatan rakyat.

Dakwaan bahawa pembangkang mempunyai sokongan cukup 126 kerusi selain mahu menggantikan kerajaan yang baru sahaja melaksanakan tugas kira-kira lima bulan lebih adalah sesuatu yang kurang wajar, kata penganalisis politik, Dr Mazlan Ali.

Tegasnya, kerajaan hari ini dipilih oleh Yang Di-Pertuan Agong selepas beberapa parti politik bergabung membentuk 148 sokongan majoriti 2/3, yang bermaksud kerajaan sekarang adalah kerajaan yang kukuh.

“Tugas kerajaan sekarang adalah fokus menyelesaikan isu berkait dengan masalah rakyat seperti kos sara hidup, peluang pekerjaan yang kurang dan kerajaan juga bertanggungjawab untuk memperbaiki ekonomi di samping mengurangkan beban hutang negara.

“Maka, sepatutnya diberi peluang kepada kerajaan yang ada sekarang untuk melaksanakan tugas mereka.

“Pertukaran kerajaan hanya wajar dibuat melalui pilihan raya akan datang iaitu Pilihan Raya Umum ke-16,” katanya ketika dihubungi Ismaweb.net.

Pada masa sama, beliau turut berpandangan bahawa kurang wajar untuk menimbulkan spekulasi pertukaran kerajaan ini kerana umum tahu bahawa negara ini sudah ada undang-undang Anti Lompat Parti.

Justeru, dakwaan mengatakan terdapat 126 sokongan dengan Akuan Bersumpah (SD) sebenarnya tidak relevan kerana pihak Istana Negara tidak akan melayan sebarang bentuk penyerahan SD.

Ini kerana, katanya, sokongan kepada penubuhan kerajaan itu mestilah dibuat secara blok.

“Individu-individu yang terdiri daripada Ahli Parlimen ini, mereka tidak boleh membuat keputusan yang bercanggah dengan keputusan parti.

“Sekiranya mereka berbuat demikian, kerusi yang mereka wakili itu akan diisytihar kosong.

“Dan dakwaan ini juga dibuat sewaktu YDPA berada di luar negara yang dijangka pulang pada 15 Mei ini. Saya fikir sepatutnya pada masa ini pembangkang memfokuskan kepada institusi semak dan imbang di Parlimen,” katanya.

Mengulas lanjut, Dr Mazlan berkata, pembangkang boleh menjadi pengawas, kerana sekiranya kerajaan melakukan kesilapan dan berlaku ketidaktelusan dalam pengurusan negara, maka pembangkang boleh memainkan peranan mereka sebagai semak dan imbang di Parlimen.

“Saya fikir itu yang sebaiknya dimanfaatkan oleh pembangkang dengan melaksanakan tugas mereka.

“Sekiranya berterusan negara kita berpolemik untuk menukar kerajaan, ia akan memberikan impak yang buruk kepada negara dari segi imej antarabangsa yang melihat Malaysia sebagai tidak stabil.

“Ini akan mempengaruhi keputusan antarabangsa terutama pelabur asing untuk membuat pelaburan di negara kita,” katanya.


PRN Melaka tak jejas sesi persekolahan

BANGI, 10 Rabiulawal 1443H, Ahad – Pelaksanaan Pilihan Raya Negeri (PRN) Melaka tidak akan menjejaskan sesi persekolahan yang dijadualkan bermula pada November ini.

Menteri Kanan Pendidikan, Datuk Radzi Jidin berkata, pihaknya juga akan menilai beberapa kaedah tertentu selepas pengumuman rasmi oleh Suruhanjaya Pilihan Raya (SPR).

“Apapun keputusan sekiranya diperlukan kita boleh berbincang dan kita boleh permudahkan.

“Walaupun sekolah baru dibuka, kita ada pendekatan yang kita boleh gunakan yang sesuai,” katanya seperti dilapor media tempatan hari ini.

Radzi turut berkata, KPM mempunyai kaedah tertentu bagi memastikan proses PRN berjalan lancar jika institusi sekolah digunakan.

SPR dijadual mengadakan mesyuarat khas mengenai Pilihan Raya Negeri Umum Dewan Undangan Negeri (PRU DUN) Melaka esok bermula jam 9 pagi.

Sidang akhbar oleh Pengerusi SPR, Datuk Abdul Ghani Salleh akan diadakan selepas mesyuarat khas tersebut.

DUN Melaka terbubar selepas empat Ahli Dewan Undangan Negeri (ADUN) kerajaan menarik sokongan kepada Ketua Menteri Melaka, Datuk Seri Sulaiman Md Ali.


Tanah perkuburan Islam Wilayah Persekutuan mencukupi

SEREMBAN, 7 Zulhijjah 1442H, Sabtu – Tanah perkuburan Islam di Wilayah Persekutuan masih mencukupi bagi menampung pengebumian termasuk jenazah yang meninggal dunia akibat COVID-19, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau bagaimanapun berkata perbincangan bersama Majlis Fatwa Kebangsaan akan diadakan bagi melihat secara serius keperluan penambahan tanah perkuburan umat Islam di Wilayah Persekutuan, yang ketika ini amat terhad berbanding di negeri lain.

“Saya telah laporkan perkara ini kepada Pengarah Jabatan Agama Islam Wilayah Persekutuan dan ia perlu dibincangkan,” katanya kepada pemberita selepas menyampaikan sumbangan Yayasan Waqaf Malaysia (YWM) kepada golongan memerlukan di sini hari ini.

YWM memperuntukan sumbangan pek barangan makanan keperluan di bawah Program Dana Perlu berjumlah RM11,250 yang memanfaatkan 225 penerima terdiri daripada pemandu teksi, veteran Angkatan Tentera Malaysia dan individu terjejas pendapatan akibat pandemik COVID-19. – Bernama


COVID-19: Bank Dunia lulus dana RM49.7 bilion untuk negara membangun

WASHINGTON, 26 Safar 1442H, Rabu – Bank Dunia meluluskan dana sebanyak AS$12 bilion (RM49.7 bilion) bagi negara-negara membangun untuk membeli dan mengedarkan vaksin, ujian serta rawatan COVID-19.

“Pembiayaan itu, yang bertujuan untuk memberikan vaksinasi kepada satu bilion orang adalah sebahagian daripada pakej keseluruhan World Bank Group (WBG).

“Pakej itu melibatkan dana sehingga AS$160 juta (RM663 juta) hingga Jun 2021 untuk membantu negara-negara membangun memerangi wabak COVID-19,” menurut Bank Dunia dalam kenyataan.

Presiden Bank Dunia, David Malpass berkata, pengumuman terbaharu itu memberi isyarat kepada industri penyelidikan dan farmaseutikal bahawa rakyat di negara-negara membangun juga memerlukan akses kepada vaksin COVID-19 yang selamat lagi berkesan.

Selain itu, beliau berkata, pakej berkenaan membolehkan negara-negara membangun bersiap sedia untuk menggunakan vaksin setelah disediakan.

Angka terbaharu dari laman web Pusat Sumber Coronavirus Johns Hopkins University mencatatkan, jumlah kematian akibat wabak pandemik COVID-19 mencecah 1,083,875 di peringkat global.

Sementara jumlah kes global adalah 38 juta dengan Amerika Syarikat (AS), India, Brazil dan Russia masing-masing dicatatkan sebagai empat negara dengan kadar kes tertinggi. – Agensi


Malaysia, Indonesia, Brunei dan Thailand perlu kerjasama perkukuh pengaruh negara Islam

Oleh Zuhayati Yazid

BANGI, 17 Rabiulawal 1445H, Selasa – Kerjasama antara negara-negara terutama Malaysia, Indonesia, Brunei, Thailand diperlukan dalam usaha membangunkan dan mengukuhkan semula pengaruh pentadbiran negara Islam.

Timbalan Rektor Universiti Fatoni Thailand, Prof Madya Dr Ahmad Omar Champakia berkata, usaha ini penting dan merupakan kewajipan semua pihak bersama bagi memastikan pengaruh agama dan Islam terus kekal di Nusantara ini.

“Kita perlu saling bantu-membantu supaya pembangunan dalam negara kita terus kekal ditadbir orang Islam.

“Sekiranya kita lalai orang bukan Islam akan mengambil peluang ini dan membangunkan negara mengikut acuan mereka, memandangkan golongan tersebut sering bersatu dan bekerjasama.

“Kalau kita tidak bekerjasama, negara kita akan dikuasai bukan Islam, jadi kita perlu kerjasama khususnya Malaysia, Indonesia, Brunei perlu menolong antara satu sama lain untuk bersama-sama membangunkan hasrat ini. Kita tidak mahu kembali dijajah oleh pihak bukan Islam seperti yang pernah berlaku sebelum ini,” katanya.

Beliau berkata demikian ketika menghadiri Wacana Kesatuan Umat Islam Serantau anjuran gerakan Islam, Ikatan Muslimin Malaysia (ISMA) di Fakulti Perubatan, Universiti Malaya (UM), baru-baru ini.

Penganjuran ‘sulung’ Wacana Kesatuan Umat Islam Serantau kali ini disertai oleh pemikir-pemikir dan para akademik dari seluruh negara Asia Tenggara seperti Singapura, Brunei, Thailand, Vietnam, Indonesia, Laos dan Malaysia.

Wacana yang berlangsung selama sehari itu menumpukan kepada tiga topik utama iaitu ‘Penjajahan Alam Melayu dan Kesannya’, ‘Idea Kesatuan di Era Penjajahan, Satu Analisa’ dan ‘Kritikan serta Forum Jalan Menuju kepada Kesatuan Serantau’.

Mengulas lanjut, Dr Ahmad Omar yang mewakili delegasi dari Thailand berkata, meskipun kaedah dan strategi dalam membangunkan negara Islam mempunyai kelainan berdasarkan negara masing-masing, namun ia tidak menghalang untuk semua negara ini bekerjasama.

Katanya, usaha ke arah itu perlu dilakukan dan tindakan ke arahnya perlu dianggap sebagai perjuangan demi agama dan generasi akan datang.

Perkara tersebut boleh dilihat ketika proses pendamaian di Pattani di Thailand sebelum ini.

Katanya, sebelum ini, ramai yang takut untuk datang ke Pattani namun disebabkan usaha pendamaian dilakukan dan mempunyai kuasa yang kukuh akhirnya kawasan itu berjaya ditukarkan.

“Suasana berkenaan berjaya ditukar dan kawasan itu menerima ramai pengunjung dari dalam dan luar negara,” katanya.

Justeru, perkara sama perlu dilakukan supaya pembangunan dan kehebatan negara Islam yang ada di negara-negara ini terus kekal dan dikembangkan lagi.


PM baharu kemuka usul undi percaya, tentu keabsahan di Dewan Rakyat: Agong

KUALA LUMPUR, 9 Muharram 1443H, Rabu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan supaya perdana menteri yang dilantik perlu mengemukakan segera usul undi di Dewan Rakyat bagi menentukan keabsahan jawatan beliau.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan hari ini berkata, Seri Paduka menzahirkan titah itu susulan sesi menghadap ketua-ketua dan wakil parti-parti politik utama di Istana Negara, semalam.

Seri Paduka bertitah, bahawa Perdana Menteri yang telah dilantik oleh baginda adalah menurut Perkara 40(2)(a) dan 43(2)(a) Perlembagaan Persekutuan.

“Dalam hal ini, baginda selanjutnya bertitah bahawa selaku Ketua Utama Negara, baginda akan cuba sedaya upaya untuk menyempurnakan tanggungjawab seorang Raja Berperlembagaan berteraskan keluhuran perlembagaan dan kedaulatan undang-undang,” kata Ahmad Fadil.

Turut berangkat bersama pada sesi menghadap yang berlangsung lebih 90 minit bermula jam 2.30 petang itu Sultan Perak, Sultan Nazrin Shah yang juga Timbalan Yang di-Pertuan Agong.

Turut hadir dalam sesi menghadap itu ialah Ketua Setiausaha Negara, Tan Sri Mohd Zuki Ali, Yang Dipertua Dewan Negara, Tan Sri Dr Rais Yatim, Yang Dipertua Dewan Rakyat, Datuk Azhar Azizan Harun dan Peguam Negara, Tan Sri Idrus Harun.

“Seri Paduka akan mempengerusikan Perbincangan Khas Raja-Raja Melayu bagi membincangkan isu-isu semasa yang dijadualkan pada 20 Ogos 2021 (Jumaat),” katanya.

Datuk Pengelola Bijaya Diraja itu berkata, Yang di-Pertuan Agong juga mengingatkan ketua dan wakil parti-parti politik yang menang seharusnya menghulurkan tangan untuk bekerjasama dengan pihak yang tidak berjaya dan bersedia untuk bekerja dalam satu pasukan demi mengharmonikan suasana.

Beliau berkata, Seri Paduka dan Sultan Perak menzahirkan pandangan bahawa kemelut politik yang berlarutan tanpa titik noktah telah mengganggu-gugat tadbir urus kerajaan ketika negara masih diancam pandemik COVID-19.

“Baginda berdua menegaskan bahawa semua kemelut dan kecelaruan politik ini telah memberi kesan negatif yang mendalam kepada ekonomi negara, di samping itu demi kemaslahatan dan keselamatan rakyat, mengadakan Pilihan Raya Umum ke-15 bukan satu pilihan yang terbaik pada ketika ini.

“Baginda berdua turut menzahirkan pandangan supaya Ahli-ahli Dewan Rakyat dapat bersatu hati berusaha mewujudkan perpaduan dan penyatuan semua parti-parti politik dengan memberi fokus kepada isu-isu semasa dan menjernihkan kembali kekusutan yang telah berlaku dengan kadar yang segera,” kata Ahmad Fadil.

Berhubung sesi menghadap itu, Ahmad Fadil berkata, Al-Sultan Abdullah dan Sultan Perak berkenan menganjurkan sesi tersebut bagi menyatakan pendirian untuk pembentukan kerajaan yang stabil dengan secepat mungkin berikutan peletakan jawatan Perdana Menteri, Tan Sri Muhyiddin Yassin dan seluruh Jemaah Menteri berkuat kuasa pada 16 Ogos lalu.

Ahmad Fadil berkata, Seri Paduka menzahirkan titah antara tujuan utama sesi menghadap itu adalah untuk menyatakan bahawa sesiapa pun yang dilantik menerajui kepimpinan kerajaan Persekutuan hendaklah dipilih mengikut peruntukan perlembagaan dan rakyat tidak wajar dibebankan dengan kemelut politik yang tidak berkesudahan terutama ketika negara bergelut dengan isu kesihatan dan ekonomi akibat pandemik COVID-19.

“Kesepakatan dan kejujuran Ahli-ahli Dewan Rakyat sangat perlu bagi memastikan kemaslahatan dan keselamatan rakyat sentiasa menjadi keutamaan. Ahli-ahli Dewan Rakyat perlu mempamerkan solidariti dengan meneruskan ikhtiar, memberikan komitmen yang tinggi dan memberikan perkhidmatan yang terbaik kepada rakyat.

“Majoriti ‘frontliners’ (barisan hadapan) berada dalam keletihan kerana berhadapan ribuan pesakit COVID-19 baharu setiap hari. Bahkan, fasiliti-fasiliti kesihatan negara juga berada pada situasi yang membimbangkan,” kata Ahmad Fadil.

Selain itu, katanya, Al-Sultan Abdullah bertitah perancangan di bawah dasar sedia ada seperti pelaksanaan projek pembangunan, program menangani pandemik COVID-19 termasuk program vaksinasi untuk mencapai imuniti kelompok dan program pemulihan negara perlu dikekalkan.

Ahmad Fadil berkata, Yang di-Pertuan Agong mengingatkan kesemua 220 Ahli Parlimen untuk mengemukakan surat akuan (SD) masing-masing yang menyatakan ahli Dewan Rakyat yang diberikan kepercayaan oleh mereka untuk menjadi Perdana Menteri yang baharu kepada pihak Istana Negara sebelum jam 4 petang hari ini.

“Seri Paduka Baginda turut menegaskan bahawa surat akuan tersebut adalah bertujuan untuk membantu baginda membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat seperti yang diperuntukkan di bawah Perkara 43(2)(a) Perlembagaan Persekutuan,” katanya. – Bernama


Kenapa Kit Siang perlu sebut tragedi 13 Mei?

BANGI, 2 Muharam 1445H, Khamis – Bersatu menempelak kenyataan terbaharu pemimpin veteran DAP, Tan Sri Lim Kit Siang yang mendakwa negara sedang terumbang-ambing ke arah rusuhan seperti tragedi 13 Mei 1969.

Timbalan Ketua Bersatu Shah Alam, Dr Afif Bahardin mempersoalkan kenyataan Kit Siang yang seolah-olah memainkan sentimen perkauman.

“Negara sehingga kini masih selamat dan bebas tanpa ancaman daripada kaum-kaum lain dan bebas bergerak ke mana sahaja.

“Apa perlu Kit Siang sebut benda ini? Kenapa kena sebut ketika nak pilihan raya?,” soalnya dalam ceramah sempena Karnival Anak Muda Bangkit Selangor Baharu di Shah Alam, malam tadi.

Veteran DAP sebelum ini menerusi blog mendakwa hubungan kaum semakin merosot tahun ini dan Pilihan Raya Negeri (PRN) pada 12 Ogos nanti akan menunjukkan sama ada Malaysia boleh kembali kepada prinsip asal membina sebuah negara majmuk.

Dalam pada itu, Dr Afif menyifatkan kenyataan berkenaan berunsur perkauman dan perlu dikenakan tindakan namun sehingga kini pemimpin veteran berkenaan masih bebas dan belum dikenakan tindakan.

Selepas dikritik pelbagai pihak, Kit Siang bagaimanapun hari ini mempertahankan kenyataannya, dan mempersoal adakah beliau terlalu dramatik apabila mendakwa ‘Selepas 54 tahun, Malaysia hampir-hampir ke arah satu lagi rusuhan 13 Mei 1969.

“Mari kita fikirkan kembali hari-hari 11, 12, dan 13 Mei 1969. Adakah sesiapa menjangkakan rusuhan 13 Mei 1969 akan meletus?

“Pelik apabila selepas lebih tiga dekad, saya telah dituduh menyebabkan rusuhan 13 Mei 1969.

“Dakwaan liar dan tidak masuk akal bahawa saya menyebabkan rusuhan 13 Mei 1969, pertama kali muncul pada abad ke-21, lebih tiga dekad selepas peristiwa,” katanya.


Haji: Arab Saudi upah syarikat dikaitkan dengan Modi, BJP untuk proses permohonan jemaah

RIYADH, 18 Zulkaedah 1443H, Sabtu – Syarikat yang ditugaskan untuk mengumpul dan memudahkan permohonan bakal jemaah haji yang tinggal di negara barat, mempunyai sekurang-kurangnya seorang pelabur yang mempunyai hubungan rapat dengan kerajaan India, dedah Middle East Eye (MEE).

MEE mendakwa, terdapat perjanjian yang menguntungkan mungkin memperkayakan aktivis BJP India, yang pendirian Islamofobianya telah dilaporkan secara meluas.

Minggu lalu, pihak berkuasa Arab Saudi mengumumkan bahawa bakal jemaah haji dari Australia, Eropah dan Amerika Syarikat perlu memohon visa melalui portal kerajaan Motawif, satu langkah yang kononnya bertujuan membanteras agensi pelancongan ‘palsu’.

Berikutan proses baharu itu, mereka yang terpilih akan memenangi tempat mereka melalui sistem ‘loteri automatik’, selepas itu mereka boleh menempah dan membeli pengangkutan dan penginapan mereka terus melalui portal kerajaan Arab Saudi.

Pihak berkuasa Arab Saudi telah mengeluarkan beberapa kenyataan mengenai sebab keputusan itu dilaksanakan begitu hampir dengan Haji tahun ini.

Tetapi, siasatan MEE mendedahkan bahawa individu yang terlibat dalam membantu memudahkan pelaburan bernilai jutaan dolar ke Traveazy – syarikat yang berpangkalan di Dubai yang telah dikontrak secara eksklusif untuk memproses permohonan barat melalui Motawif – mempunyai hubungan dengan Perdana Menteri India, Narendra Modi dan Parti Bharatiya Janata (BJP).

Prashant Prakash, Naib Presiden dan rakan kongsi di firma modal teroka Accel India, telah berkhidmat dalam Majlis Penasihat Permulaan Kebangsaan India sejak 2020, dan pada 2021 menjadi penasihat dasar dan strategi kepada Ketua Menteri kerajaan yang dikendalikan BJP di Karnataka dan sekutu utama Modi, Basavaraj Bommai.

Menurut Accel, Prakashlah yang mengetuai firma modal teroka itu untuk bekerjasama dengan dua operasi lain apabila mereka secara kolektif melabur $7 juta dalam Traveazy pada 2016, ketika syarikat milik India itu mula membina anak syarikat Holidaymenya, dan, kemudian pada 2018, Umrahme, sebuah syarikat yang dikendalikan oleh Mohammed MS bin Mahfouz.

Pada 2018, Accel merupakan sebahagian daripada konsortium lima rakan kongsi yang melabur lebih $16 juta ke dalam Traveazy, yang diasaskan bersama oleh warga India Geet Bhalla dan Digvijay Pratap.

MEE menghubungi Bhalla, Ketua Pegawai Eksekutif Traveazy, untuk mendapatkan komen, tetapi tidak menerima jawapan pada masa penerbitan.

Menurut Forbes, Umrahme kini salah satu daripada hanya tiga syarikat yang diberi kuasa oleh Kementerian Haji & Umrah untuk menjual produk Umrah kepada ejen pelancongan global.

Menjelang 2020, ia menduduki tempat kelima dalam senarai Forbes – 50 syarikat permulaan yang paling banyak dibiayai di Timur Tengah.

Beberapa aktivis India berkata, pendedahan itu membimbangkan.

Nabiya Khan, yang berpangkalan di ibu negara, New Delhi, memberitahu MEE bahawa keputusan Arab Saudi untuk menyumber luar proses permohonan kepada syarikat yang mempunyai hubungan pelabur dengan BJP adalah ‘keterlaluan’ dan ‘berbahaya’.

Khan berkata bahawa kerajaan Karnataka pimpinan BJP berada di tengah-tengah beberapa dasar anti-Muslim, termasuk sekatan ke atas hijab dan azan (solat subuh).

“Umat Islam di Karnataka telah diserang secara berterusan di bawah BJP. Kami juga telah melihat Ketua Menteri Karnataka, Basavaraj Bommai, menggalakkan campur tangan sayap kanan dalam perkahwinan antara agama dan gangguan terhadap pasangan antara agama, di mana lelaki Islam adalah tapak langsung keganasan.

“Data peribadi orang Islam yang memohon melalui portal itu dengan mudah boleh berakhir di tangan yang salah,” kata Khan.

Tegasnya, adalah malang apabila negara-negara Islam mempercayakan maklumat dan wang ‘sensitif’ seperti itu kepada orang yang wang mereka akhirnya akan bersubahat dengan penganiayaan terhadap umat Islam di India,” kata Khan.

Beliau berkata, dari satu sisi kerajaan Arab Saudi mengecam kenyataan kontroversi tentang Nabi Muhammad oleh pemimpin BJP, tetapi di sisi lain pula mereka meluaskan perniagaan dengan organisasi sedemikian.

“Adakah mereka sebenarnya tidak tahu atau tidak mengambil berat tentang umat Islam ketika BJP agenda anti-Muslim begitu jelas untuk dilihat oleh semua orang?,” soalnya.

Bagaimanapun, Kementerian Haji dan Umrah Arab Saudi mahupun konsulat Saudi di New York tidak menjawab permintaan untuk mendapatkan komen mengenai isu ini. – Agensi


Pertumpahan darah di Ukraine angkara kerakusan AS: Penganalisis

WASHINGTON, 1 Syaaban 1443H, Jumaat – Penganalisis politik Amerika Syarikat (AS), Bill Dores berkata, Washington adalah pihak yang memacu krisis di Ukraine untuk ‘menyakiti’ bukan sahaja Russia tetapi blok baharu muncul – negara yang mencari kemerdekaan ekonomi daripada AS.

Golongan korporat di Washington tahu bahawa hanya peperangan dan kemusnahan boleh mengekalkan pegangan luar biasa korporat AS dan dolar dalam ekonomi dunia.

“Ia adalah sebahagian daripada perang selama 30 tahun untuk mendapatkan semula cengkaman terhadap sumber tenaga dunia,” katanya.

Dores yang juga seorang penulis untuk Struggle/La Lucha dan aktivis antiperang lama berkata: “Darah Ukraine adalah di tangan AS dan NATO.”

Beliau membuat kenyataan itu dalam temu bual bersama Press TV, semalam selepas Presiden AS, Joe Biden memuji rakyat Ukraine sebagai ‘tembok kekuatan’ terhadap tindakan ketenteraan Russia di negara mereka.

AS merekayasa ‘krisis Ukraine untuk menyakiti Russia’

“Saya berpandangan Amerika Syarikat merekayasa krisis Ukraine untuk menyakiti Russia dan seterusnya keseluruhan blok ekonomi Eurasia yang baru muncul. AS tidak meninggalkan Russia banyak pilihan selain bertindak,” kata Dores.

Katanya lagi: “Perkara yang menarik tentang perhimpunan ‘benci Russia’ yang dipimpin Biden di Capitol Hill pada 1 Mac adalah watak kemenangannya.

“Sungguh memualkan melihat ahli politik Demokrat dan Republikan, setiap seorang daripada mereka di atas pad korporat, mengenakan pakaian biru dan emas Ukraine.

“Setiap daripada mereka telah mengundi untuk pembunuhan berjuta-juta nyawa di Iraq, Syria, Yaman, Palestin, Lubnan, Afghanistan, Ethiopia, Somalia, Sahara Barat, Filipina dan tempat lain.

“Setiap seorang daripada mereka telah mengundi untuk merompak kelas pekerja dan menindas masyarakat di Amerika Syarikat untuk membayar peperangan yang tidak berkesudahan untuk keuntungan korporat.

“Memang pada hari itu juga, kerajaan Arab Saudi menyerang Yaman sekali lagi dengan pesawat, peluru berpandu dan bom buatan AS. Hampir 400,000 orang telah mati dalam perang tajaan AS itu. Biden berjanji untuk menamatkannya apabila dia memegang jawatan. Dia berbohong,” katanya.

Selain itu, Dores berkata, pada 1 Mac, tentera pendudukan Israel yang dibiayai oleh AS menyerang kem pelarian di Jenin, membunuh tiga orang.

Dua remaja berusia 13 tahun adalah antara yang syahid angkara tentera negara haram Israel di Tebing Barat dalam beberapa hari lalu.

“Setiap ahli politik pada malam itu telah mengundi untuk membiayai peperangan yang tidak berkesudahan terhadap rakyat Palestin.

“Dengan muka tak bersalah, Biden memuji tentera AS yang masih secara haram di Iraq dan Syria sambil mengutuk operasi ketenteraan Russia di Ukraine,” katanya.

Kemudian pada hari Selasa kumpulan Capitol Hill gembira, kata Dores.

“Stok perang telah meningkat. Begitu juga dengan saham dan keuntungan monopoli tenaga. Eropah Barat kembali di bawah kendalian Washington.

“Kongres mempunyai alasan untuk menafikan lebih banyak wang untuk keperluan rakyat dan membelanjakannya untuk peperangan,” kata penganalisis itu. – Agensi


GTA berbeza dengan BN-PH, tak tamak tentukan kerusi

BANGI, 4 Rabiulakhir 1444H, Ahad – Gerakan Tanah Air (GTA) tidak pernah bergerak sebagai ‘bumbung’ parti, sebaliknya gagasan ini berperanan menjadi suara rakyat yang mengangkat setiap segmen masyarakat.

Asas itu menjadikan GTA berbeza dengan Barisan Nasional (BN), Pakatan Harapan (PH) dan Perikatan Nasional (PN) yang sekadar berperanan sebagai ‘bumbung’ parti kepada komponen-komponen di bawahnya.

Pengerusi GTA Negeri Sembilan, Ustaz Zamani Ibrahim berkata, gerakan ini konsisten membawa suara rakyat dan menjadikan Gagasan Bangsa, NGO serta kluster-kluster di bawahnya setaraf dengan parti komponen.

“Kita GTA duduk sebumbung bukan menjadikan Gagasan Bangsa, NGO, kluster-kluster yang ada seperti menjadi ‘daun kari’ atau ‘ajinamoto’ kepada parti.

“Parti yang ada iaitu Pejuang, BERJASA, IMAN dan Putra, kita duduk sama rendah berdiri sama tinggi dengan NGO,” katanya berucap dalam Himpunan Gerakan Tanah Air Negeri Sembilan bersama Negarawan di Senawang, malam tadi.

Beliau yang juga Presiden BERJASA berkata, GTA sentiasa terbuka menawarkan kerusi kepada mana-mana pemimpin persatuan rakyat untuk dijadikan calon bagi menghadapi Pilihan Raya Umum Ke-15 (PRU15).

“Sila hantar pimpinan persatuan Grab, sila masuk bertanding bawah logo Pejuang, kita sediakan. Petani, pesawah, peladang jika mahu suara mereka berada dalam Parlimen kami di GTA mengalukan.

“GTA sediakan kerusi untuk membawa pimpinan pesawah, peladang dan pemandu teksi silalah bertanding di bawah Pejuang di bawah bumbung GTA,” katanya.

Beliau menegaskan bahawa GTA tidak tamak dalam menentukan kerusi, apatah lagi menetapkan sesuatu kawasan sebagai milik mana-mana parti tertentu.

“Inilah kelainan yang tiada pada BN dan PH, tetapi ada pada GTA. GTA bukan bumbung parti tapi bumbung suara rakyat.

“Maka, pesawah, peladang, pemandu teksi, peneroka kalau tidak mengundi GTA, maka mereka tidak mengundi persatuan mereka sendiri sedangkan persatuan dibawa bersama untuk kita angkat untuk boleh bersuara di Parlimen bagi pihak mereka,” katanya.


ISMA sokong usaha KPM perkenal Modul Penghayatan Hadis 40 Imam Nawawi

BANGI, 8 Safar 1445H, Jumaat – Inisiatif Kementerian Pendidikan (KPM) melaksanakan pengajaran Modul Penghayatan Hadis 40 Imam Nawawi yang akan bermula pada tahun hadapan di sekolah di negara ini dilihat sebagai usaha yang sangat baik.

Naib Presiden gerakan Islam, Ikatan Muslimin Malaysia (ISMA), Mohd Nasrul Muhaimin Mohd Taib berkata, pihaknya menyokong sebarang usaha bagi memperkukuhkan jati diri keperibadian Muslim terutamanya di kalangan generasi muda untuk mewarisi negara Malaysia yang lebih kuat, maju dan berdaulat.

“Usaha ini perlukan dukungan semua pihak baik masyarakat, pertubuhan sosial apatah lagi kerajaan.

“Umat Islam perlu ditanam dengan asas akidah Islam yang kukuh supaya akhlak, pegangan hidup dan kewarganegaraan mereka akan sentiasa diikat dengan iman.

“Apabila kelompok belia Muslim ini baik, maka baiklah majoriti generasi muda yang akan mewarisi kepimpinan negara di masa hadapan,” katanya dalam kenyataan, hari ini.

Ketua Jabatan Pembangunan Sumber Insan itu berkata, ketika ini terlalu banyak unsur negatif dari luar dan dalam yang cuba melunturkan jati diri generasi muda.

Sehubungan itu, inisiatif ini disokong penuh dan pada masa sama KPM perlu memperhebat usaha membina jati diri belia Islam masa kini.

“Kita perlu faham, majoriti generasi muda negara ini terdiri daripada belia Muslim.

“Mengikat setiap amal yang baik dengan niat yang baik, mengaitkan keimanan kepada hari akhirat dengan memuliakan jiran dan meninggalkan perkara yang tidak bermanfaat adalah elemen penting dalam keindahan Islam.

“Ini adalah antara initipati Hadis 40 yang mana jika dihayati dengan baik, mampu melahirkan generasi muda dan warganegara Malaysia yang lebih baik,” katanya.

Dalam pada itu, Nasrul berkata, pelaksanaan Modul Penghayatan Hadis 40 Imam Nawawi ini tidak sepatutnya dipolemikkan oleh pihak-pihak tertentu apatah lagi apabila ianya hanya akan melibatkan pelajar Muslim sahaja.

“Campur tangan sebegini bukan perkara baru kerana sebelum ini mereka seringkali dilihat sebagi virus yang cuba mengubah identiti asal Malaysia yang berteraskan Melayu dan Islam.

“ISMA menyeru kepada pihak kerajaan untuk tidak tunduk kepada suara sumbang ini kerana mereka tidak mewakili mana-mana kelompok majoriti.

“Kebanyakan masyarakat Malaysia sentiasa menghormati struktur asas sosial dan kemasyarakatan yang telah kita warisi sejak kemerdekaan negara pada tahun 1957,” katanya.


Pesakit buah pinggang di Malaysia dijangka 106,000 pada 2040

KUALA LUMPUR,  29 Rejab 1442H, Sabtu – Pesakit kegagalan fungsi buah pinggang di Malaysia dijangka mencecah 106,000 orang menjelang tahun 2040, kata Ketua Pengarah Kesihatan Tan Sri Dr Noor Hisham Abdullah.

Lebih membimbangkan, Dr Noor Hisham berkata, 30 peratus daripada jumlah itu merupakan golongan muda berusia bawah 45 tahun yang boleh mendatangkan impak negatif kepada sosioekonomi negara.

Beliau berkata, sehingga hari ini, terdapat kira-kira 40,000 pesakit kegagalan fungsi buah pinggang yang sedang mendapatkan rawatan dialisis di seluruh negara.

“Kajian mendapati kira-kira 8,000 pesakit baharu disahkan pada tahun 2018 dan trend ini meningkat saban tahun…jika ia berterusan maka jumlah pesakit yang perlu dialisis akan mencecah 106,000 pada 2040,” katanya ketika merasmikan Hari Buah Pinggang Sedunia Peringkat Kebangsaan 2021 secara maya di sini, hari ini.

Justeru itu, katanya, Perkhidmatan Nefrologi Kementerian Kesihatan (KKM),  Persatuan Nefrologi Malaysia dan Yayasan Buah Pinggang Kebangsaan Malaysia akan melaksanakan pelbagai acara bagi memperkasa kempen untuk meningkatkan penjagaan buah pinggang kepada rakyat negara ini.

Ia termasuk aktiviti kesedaran awam, saringan ujian penyakit buah pinggang kepada orang awam secara berkala dan penglibatan orang awam sebagai Duta Ginjal.

Pada majlis sama, Pengerusi Yayasan Buah Pinggang Kebangsaan Malaysia Datuk Dr Zaki Morad Mohamad Zaher berkata, kebanyakan pesakit buah pinggang dikesan menghidap penyakit itu ketika buah pinggang mereka telah 90 peratus rosak.

“Oleh itu kami menggalakkan orang ramai menjalani saringan sakit buah pinggang di fasiliti kesihatan bagi mencegah penyakit ini dan mengurangkan komplikasinya,” katanya.

Beliau berkata, kajian mendapati 61 peratus pesakit baharu yang memerlukan rawatan dialisis menghidap diabetes manakala 16 peratus lagi menghidap tekanan darah tinggi berpunca daripada tabiat pemakanan dan gaya hidup tidak sihat.

Sambutan Hari Buah Pinggang Sedunia di negara ini disambut sejak 2006 pada setiap Khamis minggu kedua bulan Mac setiap tahun bagi meningkatkan kesedaran orang ramai berhubung penyakit buah pinggang.

Sambutan tahun ini dengan tema ‘Hidup Sejahtera Dengan Sakit Buah Pinggang’ buat pertama kalinya diadakan secara maya melalui platform Facebook Live ‘MyBuahPinggang’ berikutan pandemik COVID-19. -Bernama


Russia lancar serangan dron musnah 600,000 tan bijirin

KYIV, 3 Muharam 1445H, Jumaat – Russia memusnahkan kira-kira 600,000 tan bijirin untuk tujuan eksport dalam serangan dron dan peluru berpandu di wilayah Odesa, Pelabuhan Laut Hitam.

Keengganan Moscow untuk memperbaharui perjanjian bagi membenarkan laluan selamat bijirin Ukraine melalui Laut Hitam telah menimbulkan kebimbangan terhadap keselamatan makanan global.

Malah, Tabung Kewangan Antarabangsa (IMF) berkata, penarikan diri Russia daripada perjanjian itu mengancam harga makanan, terutamanya di negara-negara miskin.

“Russia sengaja menyasarkan infrastruktur perjanjian bijirin, setiap peluru berpandu Russia adalah serangan, bukan sahaja ke atas Ukraine tetapi kepada semua orang di dunia yang mahukan kehidupan yang normal dan selamat,” tegas Presiden Ukraine, Volodymyr Zelensky.

Sementara itu, Menteri Pertanian Ukraine, Mykola Solsky berkata, tentera Russia telah melancarkan 63 peluru berpandu dan dron menyasarkan infrastruktur dan kemudahan ketenteraan di wilayah Odesa.

Situasi berkenaan menyebabkan sebahagian besar infrastruktur eksport bijirin di Pelabuhan Chornomorsk di barat daya Odesa rosak, sekali gus menyebabkan 60,000 tan bijirin musnah.

Komando tentera Ukraine berkata, Russia menggunakan peluru berpandu supersonik, termasuk Kh-22 yang direka untuk membawa keluar kapal pengangkut pesawat, untuk memusnahkan infrastruktur pelabuhan Odesa.

Serangan berkenaan menyebabkan 10 orang awam, termasuk seorang budak lelaki berusia 9 tahun, cedera.

Bukan itu sahaja, terminal bijirin serta kemudahan-kemudahan di kawasan perindustrian, gudang, pusat beli-belah, bangunan kediaman dan pentadbiran serta kereta turut mengalami kemusnahan yang teruk. – Agensi


Portal Mandarin: Beri isyarat kerajaan tak tegas bela bahasa Melayu

Oleh Fazleen Safina

BANGI, 1 Safar 1442H, Sabtu – Tindakan Suruhanjaya Pencegahan Rasuah Malaysia (SPRM) melancarkan portal dalam bahasa Mandarin adalah isyarat jelas kepada kerajaan supaya lebih tegas dalam pelaksanaan Dasar Bahasa Kebangsaan.

Penyandang Kursi Za’ba Universiti Pendidikan Sultan Idris (UPSI), Prof Datuk Dr Awang Sariyan berkata, ia termasuk syarat kewarganegaraan yang perlu diperketatkan melalui pelaksanaan ujian bahasa kebangsaan.

Berdasarkan pencapaian dalam ujian itu, katanya, seseorang individu itu boleh mengikuti kursus bahasa kebangsaan.

“Pada tahun 1960-an dahulu ada kelas dewasa untuk program celik huruf masyarakat di luar bandar dan kaedah yang sama boleh digunakan untuk kelas bahasa kebangsaan kepada masyarakat umum.

“DBP telah lama menyediakan Ujian Kecekapan Bahasa Melayu (UKBM) dan modul kursus bahasa untuk pelbagai peringkat, termasuk untuk warganegara Malaysia, selain UKBM untuk pelajar dan pekerja asing,” katanya ketika dihubungi Ismaweb.net hari ini.

SPRM semalam melancarkan portal berbahasa Mandarin bagi memenuhi keperluan masyarakat Cina mendapatkan maklumat tentang pencegahan rasuah dan perkara-perkara berkaitan suruhanjaya itu.

Mengulas mengenai perkara itu, Prof Awang yang juga Pengerusi Lembaga Pengelola Dewan Bahasa dan Pustaka (DBP) berkata, tidak wajar bagi mana-mana pihak untuk tidak memahami bahasa Melayu sebagai bahasa kebangsaan setelah 63 tahun kemerdekaaan.

“Sesudah Mandarin, adakah SPRM akan memenuhi keperluan kaum-kaum lain atas alasan tidak memahami bahasa kebangsaan?,” soalnya.

Jelasnya, bahasa Melayu yang juga bahasa rasmi mesti digunakan dalam pentadbiran kerajaan Persekutuan, kerajaan negeri dan pihak berkuasa awam, seperti ketetapan dalam Perkara 152 Perlembagaan Persekutuan.

Justeru, beliau menggesa SPRM yang bertindak sebagai badan berkuasa awam supaya menggunakan bahasa Melayu sebagai bahasa rasmi termasuk di dalam portalnya.

“Makna bahasa Melayu sebagai bahasa rasmi seperti dalam pecahan (6) Perkara 152 Perlembagaan Persekutuan sangat jelas,” katanya.